Rapport Speċjali Nru 1/2010 “Il-proċeduri ssimplifikati doganali għall-importazzjoni huma kkontrollati b’mod effettiv?”





Taqsiriet AEO : Operatur Ekonomiku Awtorizzat CCIP : Dispożizzjonijiet ta’ Implimentazzjoni tal-Kodiċi Doganali CRMF : Qafas Komuni għall-Ġestjoni tar-Riskju DĠ BUDG : Direttorat Ġenerali għall-Baġit DĠ TAXUD : Direttorat Ġenerali għat-Tassazzjoni u l-Unjoni Doganali LCP : Proċedura lokali ta’ rilaxx SDP : Proċedura ssimplifikata ta’ dikjarazzjoni TOR : Riżorsi Proprji tradizzjonali UE : Unjoni Ewropea WCO : Organizzazzjoni Dinjija Doganali Glossarju tat-termini Ċertifikat ta’ oriġini : dokument meħtieġ meta tintalab rata ta’ dazju preferenzjali li għandha timtela mill-esportatur tal-merkanzija (eż. EUR.1, Formola A, dikjarazzjoni tal-fattura). Ċirkolazzjoni libera : l-istatus tal-merkanzija importata minn pajjiżi terzi li għaddew mill-formalitajiet tal-importazzjoni kollha sabiex ikunu jistgħu jinbiegħu jew jiġu kkunsmati fuq is-suq tal-UE . Dikjarazzjoni/ id-dikjarazzjoni doganali : l-att li permezz tiegħu persuna turi xewqa li tipproċessa l-merkanzija skont proċedura doganali partikolari. Dokument ta’ sorveljanza : prodotti taħt is-sorveljanza tal-UE jistgħu jiġu importati biss meta jintwera dokument ta’ sorveljanza maħruġ mill-awtoritajiet kompetenti ta’ Stat Membru. Ġestjoni/ analiżi tar-riskju awtomatizzata : l-identifikazzjoni sistematika tar-riskju u l-implimentazzjoni tal-miżuri kollha meħtieġa sabiex tiġi limitata l-espożizzjoni għar-riskju bl-użu ta’ tekniki tal-ipproċessar tad-data awtomatizzati. Dan jinkludi attivitajiet bħall-kollezzjoni tad-data u tal-informazzjoni, l-analiżi u l-valutazzjoni tar-riskju, l-ordni u t-teħid tal-azzjoni u l-monitoraġġ regolari u r-reviżjoni tal-proċess u r-riżultati tiegħu, ibbażati fuq sorsi u strateġiji internazzjonali, tal-UE u nazzjonali. Importazzjoni : applikazzjoni tal-proċedura doganali rilaxx għal ċirkolazzjoni libera li warajha l-merkanzija tista’ tinbiegħ jew tiġi kkunsmata fuq is-suq tal-UE . Kontrolli/ kontrolli doganali : atti speċifiċi mwettqa mill-awtoritajiet doganali sabiex jassiguraw l-applikazzjoni korretta tar-regoli doganali; atti bħal dawn jistgħu jinkludu l-eżami tal-merkanzija, il-verifika tad-data ta’ dikjarazzjoni u l-eżistenza u l-awtentiċità tad-dokumenti elettroniċi jew miktuba, l-eżami tal-kontijiet tal-intrapriżi u reġistri oħrajn, l-ispezzjoni tal-mezzi tat-trasport, l-ispezzjoni tal-bagalji u atti oħrajn simili. Kontroll qabel ir-rilaxx : kontroll fiżiku jew tad-dokumenti qabel ma l-merkanzija tingħata lin-negozjant għall-iskop determinat tal-proċedura doganali rispettiva. Kontroll tad-dokumenti : kontroll dwar il-korrettezza, il-kompletezza u l-validità tal-informazzjoni mniżżla fid-dikjarazzjoni doganali (eż. id-deskrizzjoni tal-merkanzija, il-valur, il-kwantità) jew dokumenti oħrajn (eż. il-liċenzi tal-importazzjoni, iċ-ċertifikati tal-oriġini). Kontroll fiżiku : eżami tal-merkanzija li jinkludi l-għadd u t-teħid dettaljat ta’ kampjuni biex jiġi ċċekkjat jekk jaqblux mad-dikjarazzjoni doganali mehmuża mal-merkanzija. Kontroll ta' rikonċiljazzjoni : kontroll bejn dikjarazzjoni ssimplifikata (SDP) jew dħul fir-reġistri tan-negozjant (LCP) u d-dikjarazzjoni supplimentari. Il-kontroll jista’ jinkludi kontroll sostantiv ta’ oġġetti individwali (preċiżjoni) u/jew jassigura li t-tranżazzjonijiet issimplifikati kollha huma inklużi f ’dikjarazzjoni supplimentari (kompletezza). Liċenzja ta’ importazzjoni : dokument maħruġ mill-awtoritajiet kompetenti ta’ Stat Membru li jawtorizza l-importazzjoni ta’ ċerta merkanzija li hija soġġetta għal restrizzjoni fl-UE . Kull liċenzja tispeċifika l-volum tal-importazzjoni permess, u l-volum totali importat m’għandux jeċċedi dan l-ammont massimu. Preżentazzjoni tal-merkanzija lid-dwana : In-notifika lill-awtoritajiet doganali tal-wasla tal-merkanzija fl-uffiċċju doganali jew f ’kull post ieħor magħżul jew approvat mill-awtoritajiet doganali. Proċedura doganali : l-applikazzjoni ta’ waħda mill-proċeduri li ġejjin: rilaxx għal ċirkolazzjoni libera; tranżitu; imħażen doganali; ipproċessar ’il ġewwa; ipproċessar taħt il-kontroll doganali; dħul temporanju; ipproċessar ’il barra; esportazzjoni. Profil tar-riskju : taħlita ta’ kriterji tar-riskju u żoni ta’ kontroll (eż. it-tip tal-merkanzija, il-pajjiżi tal-oriġini) li tindika l-eżistenza ta’ riskju u twassal għal proposta sabiex titwettaq miżura ta’ kontroll. Rilaxx doganali : il-proċess fejn il-formalitajiet doganali jiġu ssodisfati sabiex il-merkanzija tkun disponibbli għall-applikant. Rilaxx tal-merkanzija : l-att li permezz tiegħu l-awtoritajiet doganali jiddisponu mill-merkanzija għall-finijiet stipulati mill-proċedura doganali li jkunu ġew ipproċessati biha. Riskju : il-probabilità li jiġri avveniment li jimpedixxi l-applikazzjoni korretta tal-miżuri tal-UE jew nazzjonali, jippreġudika l-interessi finanzjarji tal-UE u tal-Istati Membri tagħha, jew jhedded lis-sigurtà tal-UE, lis-saħħa pubblika, lill-ambjent jew lill-konsumaturi. Verifika ex-post : l-ikkontrollar tan-negozjanti permezz ta’ eżami tal-kontijiet, tar-reġistri u tas-sistemi tagħhom sabiex tiġi assigurata l-konformità mar-regoli doganali u jiġu evalwati r-riskji marbuta man-negozju tagħhom. Verifika ta’ qabel l-awtorizzazzjoni/ verifika ta’ qabel : il-kontroll tan-negozjanti permezz ta’ eżami tal-kontijiet, tar-reġistri u tas-sistemi tagħhom qabel ma tinħareġ awtorizzazzjoni biex tintuża proċedura doganali. L-objettiv huwa l-ittestjar tal-konformità tan-negozjant mal-kundizzjonijiet sabiex ikun jista' juża l-proċedura u biex jiġi evalwat ir-riskju marbut man-negozju tiegħu. Wara l-avveniment : wara r-rilaxx tal-merkanzija. SOMMARJU EŻEKUTTIV I. In-negozjanti li huma awtorizzati biex jużaw il-proċeduri doganali ssimplifikati għall-importazzjoni jibbenefikaw minn proċess ta’ awtorizzazzjoni doganali aċċellerat. Id-dwana tiddependi fuq il-korrettezza tad-dikjarazzjonijiet tal-importazzjoni tagħhom u twettaq anqas kontrolli qabel ir-rilaxx. Dan għandu jiġi kkompensat minn verifiki ta’ qabel l-awtorizzazzjoni u ex-post. Il-proċeduri ilhom imwaqqfa u huma użati b’mod wiesa’ fl-UE; fl-2008, aktar minn żewġ terzi tad-dikjarazzjonijiet doganali kollha tal-UE għall-importazzjoni saru billi ntużaw il-proċeduri ssimplifikati. II. Dawn il-proċeduri huma element importanti tal-politika tal-faċilitazzjoni tal-kummerċ tal-UE, li kienet żviluppata aktar fl-2008 permezz tal-implimentazzjoni tal-kunċett tal-Operatur Ekonomiku Awtorizzat (AEO), utent privileġġat tal-proċeduri doganali ssimplifikati, bir-Regolament 1192/2008, u bl-adozzjoni tal-Kodiċi Doganali Modernizzat, li se jkun applikabbli sal-2013. III. Il-verifika tal-Qorti tivvaluta jekk iż-żewġ proċeduri prinċipali ssimplifikati għall-importazzjoni humiex effettivament ikkontrollati sabiex jagħtu assigurazzjoni raġonevoli għall-ġabra korretta tar-Riżorsi Proprji Tradizzjonali (TOR) u jekk jgħinux fl-assigurazzjoni li n-negozjanti jikkonformaw mal-obbligi li ġejjin mill-politika tal-kummerċ komuni. Il-Qorti tikkunsidra jekk il-Kummissjoni ħaditx kont tal-aqwa prattika internazzjonali għall-iżvilupp ta’ approċċ ta’ kontroll sod għall-proċeduri ssimplifikati u jekk hija tissorveljax l-applikazzjoni korretta tagħhom madwar l-UE. Il-verifika tivvaluta wkoll jekk l-Istati Membri jwettqux kontrolli effettivi bbażati fuq approċċ bħal dan. IV. Il-Qorti sabet li: - il-Kummissjoni kkunsidrat l-istandards internazzjonali u stabbiliet qafas regolatorju xieraq għall-proċeduri ssimplifikati, imma mhux qabel l-aħħar tal-2008, - il-Kummissjoni żviluppat sistema tal-ġestjoni tar-riskju awtomatizzata madwar l-UE. Filwaqt li s-sistema tippermetti skambju awtomatizzat tal-Formoli tal-Informazzjoni dwar ir-Riskju (RIF), hija għadha ma tinkludix il-profili tar-riskju li jkopru t-TOR jew il-politika tal-kummerċ komuni, - l-obbligu li tiġi applikata analiżi tar-riskju awtomatizzata fil-qafas tal-proċeduri ssimplifikati jibda japplika biss mill- 1 ta’ Jannar 2011, - il-Kummissjoni wettqet spezzjonijiet speċifiċi fuq proċeduri ssimplifikati għall-importazzjonijiet għall-ewwel darba fl-2008 u tejbet l-attivitajiet ta’ monitoraġġ tagħha fl-2009, u - s'issa għadu mhuwiex applikat approċċ standardizzat għall-verifiki ex-post fuq il-proċeduri ssimplifikati madwar l-UE, minħabba li l-attivitajiet tal-Kummissjoni sabiex dan jinkiseb s’issa għadhom ma tlestewx. V. Il-Qorti sabet li l-Istati Membri jużaw l-approċċi tagħhom stess, li xi drabi huma inadegwati, biex jikkontrollaw il-proċeduri ssimplifikati, u dan jirriżulta f’: - verifiki ġeneralment dgħajfa jew iddokumentati b’mod fqir qabel ma negozjant jiġi awtorizzat biex juża l-proċeduri ssimplifikati, - użu baxx tat-tekniki tal-ipproċessar tad-data awtomatizzati biex jitwettqu l-kontrolli matul l-ipproċessar tal-proċeduri ssimplifikati, - użu eċċessiv tal-prattiċi ssimplifikati, jiġifieri r-rinunzja min-notifika skont il-proċedura lokali tar-rilaxx, li jimpedixxu kontrolli bbażati fuq ir-riskju qabel ma l-merkanzija tidħol fis-suq tal-UE, u - verifiki ex-post tad-dokumenti kummerċjali tan-negozjant u kontijiet ta’ kwalità fqira, mhux frekwenti biżżejjed jew li ma jimmirawx it-tranżazzjoni b’mod adegwat. VI. Il-Qorti kejlet l-effettività tal-kontrolli fuq importazzjonijiet skont il-proċeduri ssimplifikati billi ttestjat dikjarazzjonijiet magħżula każwalment fejn intalbet rata tad-dazju preferenzjali jew fejn id-dokumenti tal-importazzjoni kienu meħtieġa sabiex ikun hemm konformità mal-politika tal-kummerċ komuni. Frekwenza għolja ta’ żbalji nstabet f’sitta minn disa’ Stati Membri, ħafna drabi minħabba l-fatt li n-negozjanti ma kellhomx id-dokumenti neċessarji li jintitolawhom biex jimportaw merkanzija soġġetta għall-miżuri tal-politika tal-kummerċ jew li jibbenefikaw mill-applikazzjoni ta’ rata preferenzjali ta’ dazju. VII. Sabiex itejbu l-kontrolli fuq il-proċeduri ssimplifikati u biex jikkontribwixxu għall-iżvilupp tal-politika tal-UE tal-faċilitazzjoni tal-kummerċ, il-Kummissjoni għandha: - tieħu kont tas-sejbiet tal-Qorti meta tikkunsidra aktar simplifikazzjonijiet għall-proċeduri doganali, - tinkoraġġixxi lill-Istati Membri biex jimplimentaw b’mod rapidu l-qafas regolatorju u l-linji gwida reċentement żviluppati, jissorveljaw l-implimentazzjoni tagħhom u jkomplu jtejbu l-qafas fid-dawl tar-riżultati tal-verifika u tas-sorveljanza tal-Qorti u tagħha stess, - tistabbilixxi standards komuni għal verifiki ex-post fid-dwana, permezz tal-użu ta’ metodoloġija soda tal-verifika u approċċ ibbażat fuq is-sistemi, - tiżviluppa profili tar-riskju madwar l-UE awtomatizzati għat-TOR u għall-politika tal-kummerċ komuni u tirrevedi b’mod kritiku l-prattiċi tas-simplifikazzjoni tal-Istati Membri, - tinkoraġġixxi lill-Istati Membri biex jikkompjuterizzaw l-aspetti kollha tal-ipproċessar tal-proċeduri tas-simplifikazzjoni għall-importazzjonijiet, u - tistieden lill-Istati Membri biex jgħarrfu aktar lin-negozjanti dwar l-obbligi u r-responsabbiltajiet tagħhom u jippromwovu l-kejl tal-konformità tan-negozjant. Introduzzjoni 1. Il-proċeduri ssimplifikati doganali għall-importazzjoni huma element prinċipali tal-politika doganali tal-UE: huma jiffaċilitaw in-negozju tan-negozjanti billi jnaqqsu l-formalitajiet u l-kontroll doganali qabel ir-rilaxx tal-merkanzija. Il-figuri għall-2008 jindikaw li madwar 70 % tal-proċeduri ta’ importazzjoni doganali kollha huma ssimplifikati. L-impatt tagħhom fuq il-ġabra tar-Riżorsi Proprji Tradizzjonali (TOR) huwa għalhekk ikkunsidrat li huwa sostanzjali. 2. Il-leġiżlazzjoni doganali Ewropea ġiet emendata b’mod kostanti sabiex tiġi adattata għall-kundizzjonijiet tekniċi, ekonomiċi u politiċi li dejjem jevolvu. Ir-rizultat ta’ dan kien il-Kodiċi Doganali Modernizzat tal-2008 [1], li jkompli jwitti t-triq għall-faċilitazzjoni tal-kummerċ. 3. Dan ir-rapport tal-verifika janalizza żewġ proċeduri doganali importanti li jiffaċilitaw ir-rilaxx tal-merkanzija għal ċirkolazzjoni libera, il-proċedura ssimplifikata tad-dikjarazzjoni (SDP) u l-proċedura lokali tar-rilaxx (LCP). Dawn ilhom jeżistu u huma użati b’mod wiesa’ fl-UE u jiffurmaw element prinċipali tal-faċilitazzjoni tal-kummerċ. 4. Skont proċedura doganali standard għall-importazzjoni, negozjant għandu jippreżenta l-merkanzija lid-dwana, jiddepożita dikjarazzjoni standard u jħallas jew jagħti garanzija għal kwalunkwe dazju qabel ma l-merkanzija tiġi rilaxxata. Id-dwana tista’ tiċċekkja dokumenti u/ jew tispezzjona l-merkanzija. 5. Negozjant li għandu ħafna importazzjonijiet jista’ japplika għall-użu tal-proċeduri ssimplifikati. L-użu tagħhom huwa soġġett għal awtorizzazzjoni minn qabel. Billi jwettqu verifika ta’ qabel l-awtorizzazzjoni s-servizzi doganali nazzjonali għandhom jassiguraw illi n-negozjant applikant huwa affidabbli, jivvalutaw jekk humiex se jkunu kapaċi jwettqu l-kontrolli kollha li jqisu li hemm bżonn u jakkwistaw garanzija biex tkopri kull dazju pagabbli. 6. Ladarba tingħata l-awtorizzazzjoni biex jintużaw il-proċeduri ssimplifikati, negozjant jista’ jiddepożita dikjarazzjoni doganali li tista’ tkun parzjalment mimlija, dokument kummerċjali (eż. fattura) (SDP) jew sempliċement permezz ta’ daħla fir-reġistri tiegħu (LCP). In-negozjant jista’ jakkwista simplifikazzjonijiet għall-preżentazzjoni tal-merkanzija lid-dwana u l-merkanzija tiġi rilaxxata fuq garanzija u kwalunkwe dazju jitħallas aktar tard. Għalhekk il-proċess tar-rilaxx sħiħ huwa aċċellerat u n-negozjant ikun jista' jiddispondi mill-merkanzija aktar malajr. 7. Wara perjodu definit – ħafna drabi xahar – in-negozjant jippreżenta dikjarazzjoni komprensiva (dikjarazzjoni supplimentari), li tqassar id-dħul fid-dikjarazzjonijiet/ fir-reġistri ssimplifikati u tiffinalizza l-informazzjoni li jkun għad fadal, u jħallas kull dazju dovut. 8. Is-servizzi doganali ġeneralment jiddependu fuq il-kompletezza u l-preċiżjoni tal-informazzjoni mogħtija min-negozjant u kontrolli qabel ir-rilaxx isiru biss eċċezzjonalment. 9. Minħabba li ħafna mill-informazzjoni prinċipali tingħata aktar tard fid-dikjarazzjoni supplimentari, kull kontroll li jitwettaq ħafna drabi jsir wara r-rilaxx tal-merkanzija fil-forma ta’ kontroll tad-dokumenti doganali jew kontrolli ta’ rikonċiljazzjoni, jew verifiki ex-post sħaħ fil-bini tan-negozjant. 10. Il-leġiżlazzjoni doganali tal-UE tistabbilixxi l-qafas legali biex jitwettqu l-kontrolli u timponi l-obbligu li tintuża ġestjoni tar-riskju. B’effett mill- 1 ta’ Jannar 2009 l-Kummissjoni introduċiet regoli speċifiċi dwar kif il-proċeduri ssimplifikati għandhom jiġu kkontrollati, b’mod partikolari l-verifiki li għandhom x’jaqsmu mal-verifiki ta’ qabel l-awtorizzazzjoni u l-kondizzjonijiet u l-kriterji armonizzati li n-negozjant għandu jissodisfa qabel ma jingħata l-awtorizzazzjoni biex juża l-proċeduri ssimplifikati. 11. L-objettiv tal-Kummissjoni [2] huwa li ġġiegħel lill-amministrazzjonijiet nazzjonali doganali jaġixxu daqslikieku ħaġa waħda u għal din il-fini żviluppat ukoll linji gwida ("liġi li mhijiex vinkolanti") dwar il-verifika doganali inġenerali u l-kontrolli fuq il-proċeduri ssimplifikati b’mod partikolari. 12. Preżentazzjoni skematika ta’ kif jaħdmu l-SDP u l-LCP hija mogħtija fl-Anness I. L-ambitu u l-approċċ tal-verifika L-objettiv prinċipali tal-verifika 13. Il-verifika vvalutat jekk il-qafas regolatorju u l-approċċ tal-kontroll żviluppat mill-Kummissjoni u stabbilit mill-Istati Membri jikkontrollawx il-proċeduri ssimplifikati b’mod effettiv, jagħtux assigurazzjoni raġonevoli għall-ġabra korretta tat-TOR u jgħinux fl-assigurazzjoni li n-negozjanti jikkonformaw mal-obbligi li ġejjin mill-politika tal-kummerċ komuni. 14. Il-verifika fittxet risposti għall-mistoqsijiet speċifiċi li ġejjin: a) Il-Kummissjoni żviluppat approċċ sod għall-kontrolli fuq il-proċeduri ssimplifikati, billi ħadet kont tal-aqwa prattiċi internazzjonali, u ssorveljat l-applikazzjoni korretta tal-proċeduri ssimplifikati u l-kontrolli fuqhom? b) L-Istati Membri jużaw approċċ sod u standardizzat għall-kontrolli fuq il-proċeduri ssimplifikati u dawn il-kontrolli huma effettivi? Approċċ u metodoloġija tal-verifika 15. Il-verifika twettqet f’żewġ stadji. L-ewwel il-Qorti ppreparat mudell ta’ kontroll għall-proċeduri ssimplifikati (ara l-Anness II), ibbażat fuq l-esperjenza tagħha stess u dik ta’ organizzazzjonijiet oħrajn. Hija analizzat il-prattika kurrenti billi kkuntattjat lill-pajjiżi li mhumiex membri tal-UE u żaret lill-Organizzazzjoni Dinjija Doganali (WCO) sabiex tikseb informazzjoni fuq approċċi internazzjonali ta’ kontroll fuq il-proċeduri ssimplifikati. 16. Il-Qorti mbagħad qabblet l-approċċ tal-kontroll irrakkomandat mill-Kummissjoni mal-mudell tal-kontroll u vvalutat l-attivitajiet ta’ monitoraġġ tal-Kummissjoni fuq il-proċeduri ssimplifikati. 17. Fit-tieni stadju l-Qorti rrevediet il-kwalità tal-istrateġiji u tal-kontrolli attwalment applikati fir-rigward tal-proċeduri ssimplifikati fid-disa’ Stati Membri [3] u qabblithom mal-mudell tal-kontroll. Dawn l-Istati Membri kienu responsabbli għal aktar minn 60 % tat-TOR kollha miġbura fl-UE fl-2008 u kienu qed jużaw il-proċeduri ssimplifikati għad-dikjarazzjonijiet ta’ importazzjoni fuq firxa sinifikanti [4]. 18. Il-kwalità tal-istrateġiji ta’ kontroll u l-kontrolli attwalment imwettqa f’dawn l-Istati Membri ġew ivvalutati fid-dawl tar-risposti li waslu għall-kwestjonarji u permezz ta’ evidenza miksuba fuq il-post u testijiet walk-through fuq total ta' 157 fajl tan-negozjanti. Il-Grafika 1 L-Istati Membri vverifikati u l-importanza tagħhom għall-ġabra tat-TOR fl-2008 +++++ TIFF +++++ 19. Matul il-verifika tal-2007, il-Qorti kienet identifikat dgħufijiet fl-operazzjoni tal-proċeduri ssimplifikati f’diversi Stati Membri, u b’mod partikolari riskju akbar ta’ żbalji skont il-proċeduri ssimplifikati meta n-negozjanti jitolbu l-użu ta’ rata preferenzjali tad-dazju [5] jew jimportaw il-merkanzija soġġetta għall-miżuri tal-politika tal-kummerċ komuni [6]. 20. Il-legalità u r-regolarità ta’ 967 dikjarazzjoni doganali li għandhom x’jaqsmu mas-snin 2005 sal-2008 magħżula każwalment fl-Istati Membri vverifikati kienu ċċekkjati sabiex ikun konkluż jekk il-kontrolli stabbiliti f’dawn l-Istati Membri kinux evitaw pagament minn taħt tat-TOR u jekk l-importazzjoni kinitx tirrispetta l-politika tal-kummerċ komuni. Osservazzjonijiet Il-Kummissjoni żviluppat approċċ sod għall-kontrolli fuq il-proċeduri ssimplifikati, billi ħadet kont tal-aqwa prattika internazzjonali, u ssorveljat l-applikazzjoni korretta tal-proċeduri ssimplifikati u l-kontrolli fuqhom? 21. Il-proċeduri ssimplifikati ilhom jeżistu u ġew ikkodifikati fil-Kodiċi Doganali fl-1992 [7]. Il-Qorti vvalutat safejn il-Kummissjoni żviluppat standards komuni għall-kontroll tal-proċeduri ssimplifikati u kif issorveljat l-implimentazzjoni attwali tagħhom. Il-qafas regolatorju tal-bidu kien insuffiċjenti imma ġie mtejjeb mill-bidu tal-2009 22. Fl-2008 l-implimentazzjoni tal-kunċett tal-AEO nbdiet fl-UE. L-AEO huwa utent privileġġat tas-simplifikazzjonijiet fid-dwana li jrid jissodisfa kondizzjonijiet u kriterji speċifiċi qabel ma jingħatalu dan l-istatus [8]. 23. Sabiex il-kondizzjonijiet u l-kriterji tal-AEO jkunu armonizzati ma’ dawk tan-negozjanti li jużaw l-SDP u l-LCP, il-Kummissjoni adottat regolament [9] li mill- 1 ta’ Jannar 2009, għall-ewwel darba, introduċa sett ta’ kontrolli speċifiċi li jridu jsiru meta d-dwana tawtorizza lin-negozjanti biex jużaw dawn iż-żewġ proċeduri. Ir-regolament introduċa wkoll l-obbligu legali għall-Istati Membri biex jikkompjuterizzaw il-proċeduri ssimplifikati sal- 1 ta’ Jannar 2011. 24. Il-Kummissjoni żviluppat ukoll linji gwida komprensivi għall-awtorizzazzjoni unika għall-proċeduri ssimplifikati [10]. Awtorizzazzjoni bħal din tippermetti lin-negozjanti jiċċentralizzaw il-formalitajiet fl-amministrazzjoni tad-dwana fl-Istat Membru li qed jawtorizzaw, anke meta l-importazzjoni tista' ssir f'pajjiż ieħor. Matul l-2008 l-Kummissjoni estendiet l-applikabilità tal-kunċetti ta’ dawn il-linji gwida għall-awtorizzazzjonijiet nazzjonali għall-proċeduri ssimplifikati, jiġifieri awtorizzazzjonijiet fejn il-formalitajiet tal-importazzjoni u dawk doganali jsiru fl-istess Stat Membru minħabba li l-kondizzjonijiet u l-kriterji biex jingħataw iż-żewġ awtorizzazzjonijiet huma l-istess. 25. Fil-biċċa l-kbira l-qafas issa jaqbel mal-mudell ta’ kontroll tal-Qorti dwar il-proċeduri ssimplifikati u jieħu kont ukoll tal-istandards aċċettati internazzjonalment [11] għal kontrolli bħal dawn. 26. Iżda l-linji gwida tal-Kummissjoni ma jispeċifikawx: - l-użu tal-metodoloġija tal-valutazzjoni tar-riskju, bħall-mudell kumpatt tal-AEO [12] matul il-verifika ta’ qabel l-awtorizzazzjoni; - in-neċessità li jsiru numru minimu ta’ kontrolli qabel ir-rilaxx; - il-vantaġġ ta’ rikonċiljazzjoni awtomatizzata bejn id-daħliet supplimentari u dawk tad-dikjarazzjonijiet/ tar-reġistri ssimplifikati biex jassiguraw il-kompletezza ta' dawk ta' qabel, u lanqas - il-vantaġġ tal-miżuri ta’ assigurazzjoni (eż. il-kejl tal-konformità tan-negozjanti). L-applikazzjoni mandatarja tal-analiżi tar-riskju awtomatizzata għadha ma ġietx implimentata 27. Ir-Regolament (KE) Nru 648/2005 tal-Parlament Ewropew u tal-Kunsill [13] introduċa l-obbligu li l-kontroll doganali jkun ibbażat fuq analiżi tar-riskju bl-użu ta’ tekniki tal-ipproċessar tad-data awtomatizzati u l-Kummissjoni żviluppat sistema tal-ġestjoni tar-riskju għad-dwana bbażata fuq l-IT mifruxa madwar l-UE kollha, il-Qafas Komuni għall-Ġestjoni tar-Riskju (CRMF) [14]. 28. Ingħatat prijorità għall-implimentazzjoni ta’ kriterji komuni (profili tar-riskju) għall-analiżi tar-riskju fuq il-merkanzija fl-ewwel punt tad-dħul tagħhom fl-UE għal skopijiet tas-sigurtà. S’issa f’dan il-kuntest ma ġew żviluppati ebda profili bħal dawn li jkopru t-TOR jew il-politika tal-kummerċ komuni fil-livell tal-UE. 29. Barra minn hekk, minħabba li l-proċeduri ssimplifikati jistgħu jkunu manwali sal-aħħar tal-2010, l-applikazzjoni ta’ kull profil tar-riskju awtomatizzat (nazzjonali jew madwar l-UE) se jiddependi fuq il-livell ta’ kompjuterizzazzjoni u fuq id-deċiżjoni tal-Istat Membru individwali biex attwalment iwettaq l-analiżijiet tar-riskju awtomatizzati fuq il-proċeduri ssimplifikati. Konsegwentement, approċċ komuni biex iġesti r-riskji (TOR u oħrajn) imġarrba minħabba l-użu tal-proċeduri ssimplifikati mhux ser jiġi applikat sa dik id-data. 30. Barra minn hekk, numru ta’ servizzi doganali tal-Istati Membri jippermettu prattiċi skont LCP li jirrendu impossibbli t-twettiq ta’ analiżi tar-riskju jew kontrolli qabel ir-rilaxx tal-merkanzija. Dawn l-Istati Membri japplikaw interpretazzjoni flessibbli tal-leġiżlazzjoni doganali tal-UE, li tippermetti din il-prattika biss f’ċirkostanzi eċċezzjonali (ara l-paragrafu 46). 31. Il-Kummissjoni ma tatx il-gwida meħtieġa sabiex jiġi evitat l-użu mhux ġustifikat u eċċessiv ta’ din il-prattika, li jimpedixxi l-applikazzjoni tal-analiżi tar-riskju awtomatizzata, anke wara li kompjuterizzazzjoni sħiħa tal-proċeduri ssimplifikati tkun inkisbet. Il-linji gwida għall-verifiki ex-post għadhom mhumiex kompleti 32. Bil-modernizzazzjoni tal-leġiżlazzjoni doganali tal-UE l-Kummissjoni inkoraġġiet il-faċilitazzjoni tal-kummerċ, bit-tnaqqis assoċjat ta’ kontrolli doganali qabel ir-rilaxx, li għandu jkun ikkumpensat b’approċċ ibbażat fuq ir-riskju u komuni għal kontroll doganali mtejjeb, b’mod partikolari wara l-avveniment. 33. Dwar l-istandardizzazzjoni ta’ verifiki ex-post, fl-2007 l-Kummissjoni pproduċiet il-Gwida tal-Verifika Doganali [15] li tkopri l-proċeduri doganali kollha. Din il-gwida ma tiħux kont tar-riskju tat-telfa tat-TOR minħabba fil-preskrizzjoni [16] u s-sezzjoni dwar il-metodoloġija tal-verifika lanqas tkopri aspetti prinċipali bħal ma huma l-għodda tal-valutazzjoni tar-riskju, il-metodi tat-teħid ta’ kampjuni u r-riskji tal-verifika. Spezzjonijiet apposta fuq il-proċeduri ssimplifikati mill-Kummissjoni twettqu għall-ewwel darba fl-2008 34. Ir-responsabilità tad-DĠ TAXUD hija li jassigura li l-leġiżlazzjoni doganali tal-UE tiġi applikata b’mod uniformi u b’hekk iġiegħel lill-amministraturi doganali nazzjonali jaġixxu daqslikieku huma ħaġa waħda. Id-DĠ BUDG iwettaq l-ispezzjonijiet fuq it-TOR, u matulhom tiġi wkoll ivverifikata l-konformità mal-leġiżlazzjoni doganali applikabbli. 35. Il-Qorti identifikat nuqqasijiet fl-operazzjoni tal-proċeduri ssimplifikati fl-2007 f’diversi Stati Membri [17] u sussegwentement iddeċidiet li twettaq din il-verifika fuq skala sħiħa. 36. Id-DĠ BUDG għażel il-proċeduri ssimplifikati bħala suġġett speċifiku biex jiġi spezzjonat għall-ewwel darba fl-2008. Huwa identifika numru ta’ nuqqasijiet fis-seba’ Stati Membri spezzjonati (ara t-Tabella 1). 37. Id-DĠ TAXUD stabbilixxa funzjoni ta’ monitoraġġ għall-applikazzjoni uniformi tal-leġiżlazzjoni doganali tal-UE fl-2006. Din kienet tinkludi l-monitoraġġ ta’ elementi ta’ proċeduri ssimplifikati fil-programmi ta’ monitoraġġ tiegħu għall-2009 u l-2010. 38. L-obbligu biex jiġi applikat qafas xieraq għall-kontrolli mill-2009 biss, in-nuqqas ta’ analiżi tar-riskju komuni u awtomatizzata għall-kontrolli fuq aspetti tat-TOR u tal-politika tal-kummerċ komuni qabel ir-rilaxx u l-linji gwida inkompleti għall-verifiki ex-post iżidu l-probabilità li r-riskji assoċjati mal-użu tal-proċeduri ssimplifikati jimmaterjalizzaw. It-Tabella 1 Ħarsa ġenerali lejn is-sejbiet tad-DĠ BUDG fuq il-proċeduri ssimplifikati fl-2008 | Stati Membri | Nuqqasijiet | DE | IE | ES | FR | PL | FI | UK | fil-proċess ta’ awtorizzazzjoni | | | | | | | | fil-kontrolli ta’ qabel ir-rilaxx | | | | | | | | fl-użu tal-analiżi tar-riskju | | | | | | | | fil-prattiċi tas-simplifikazzjoni | | | | | | | | fil-kontrolli/ fil-verifiki ex-post | | | | | | | | L-Istati Membri jużaw approċċ sod u standardizzat għall-kontrolli fuq il-proċeduri ssimplifikati u dawn il-kontrolli huma effettivi? 39. Il-Qorti rrevediet il-kontrolli u l-approċċi tal-verifika applikati f’ disa’ Stati Membri u qabblithom mal-mudell ta’ kontroll. Dan inkluda r-reviżjoni ta’ 157 fajl tan-negozjanti. Barra minn hekk, il-Qorti kejlet l-effettività tal-kontrolli billi użat kampjuni tad-dikjarazzjonijiet doganali. Total ta’ 967 dikjarazzjoni doganali ġew iċċekkjati. L-Istati Membri segwew l-approċċi tagħhom infushom b'differenzi fil-kontrolli f'kull stadju 40. L-Istati Membri kollha kellhom istruzzjonijiet nazzjonali għall-proċeduri ssimplifikati mwaqqfa u użaw il-metodoloġija tagħhom stess għall-kontrolli f’dan il-kuntest. Il-kwalità u l-kwantità tal-kontrolli mwettqa fil-fażijiet differenti tal-ipproċessar (awtorizzazzjoni minn qabel, matul l-ipproċessar u ex-post) tal-proċeduri ssimplifikati varjaw madwar l-Istati Membri u l-Anness III jagħti ħarsa ġenerali lejn din il-kwalità u l-kwantità għal kull standard tal-mudell ta’ kontroll ta’ kull Stat Membru vverifikat. L-istadju tal-kontroll ta’ qabel l-awtorizzazzjoni Is-servizzi doganali tal-Pajjiżi l-Baxxi kellhom l-aqwa kunċett ta’ verifiki ta’ qabel l-awtorizzazzjoni, imma ma kinux kapaċi juru li kienu applikawh 41. In-negozjanti awtorizzati li jużaw il-proċeduri ssimplifikati għandhom il-benefiċċju ta’ proċess tar-rilaxx doganali aċċellerat b’anqas kontrolli qabel ma l-merkanzija tiġi rilaxxata. Negozjanti affidabbli biss [18] għandu jkollhom faċilità bħal din. L-affidabilità tagħhom għandha tkun evalwata permezz ta’ verifika ta’ qabel l-awtorizzazzjoni dettaljata inkluża valutazzjoni tar-riskji li jaffettwaw in-negozju tan-negozjant u rakkomandazzjoni dwar il-frekwenza u l-intensità tar-reviżjonijiet tal-attivitajiet tan-negozjant (il-pjan ta’ kontroll) wara l-għotja tal-awtorizzazzjoni. 42. Mid-disa’ Stati Membri vverifikati, il-Pajjiżi l-Baxxi kellhom l-aqwa kunċett għall-verifiki ta’ qabel l-awtorizzazzjoni, li jikkorrispondi kompletament mal-mudell ta’ kontroll tal-Qorti. Iżda l-Qorti ftit sabet evidenza li s-servizzi doganali tal-Pajjiżi l-Baxxi segwew dan l-approċċ. L-approċi applikati fl-Istati Membri vverifikati l-oħrajn ħafna drabi kienu dgħajfa. 43. Barra minn hekk, l-Istati Membri mhux dejjem setgħu juru li l-verifika li tivvaluta l-kontrolli interni u l-organizzazzjoni amministrattiva tan-negozjant qabel ma tingħatalu l-awtorizzazzjoni, kienet twettqet. Ir-rapporti tal-verifika ħafna drabi ma setgħux ikunu konnessi mal-awtorizzazzjoni rreveduta mill-Qorti. Is-servizzi doganali Belġjani biss setgħu sistematikament jagħtu evidenza sodisfaċenti ta’ verifiki ta’ qabel l-awtorizzazzjoni. Instabet ftit evidenza li l-valutazzjonijiet tar-riskju tan-negozjanti jew il-pjanijiet ta’ kontroll kienu ġew imfassla. 44. It-Tabella 2 turi stampa aktar dettaljata tas-sejbiet tal-Qorti dwar il-verifiki ta’ qabel l-awtorizzazzjoni. It-Tabella 2 Valutazzjoni tal-verifiki ta’ qabel l-awtorizzazzjoni N.B.: sodisfaċenti; parzjalment sodisfaċenti; mhux sodisfaċenti. L-aspett tal-awtorizzazzjoni minn qabel ma kienx iċċekkjat għall-Irlanda. L-istandards tal-mudell ta’ kontroll | BE | FR | IT | HU | NL | SI | SE | UK | L-għadd ta’ fajls tan-negozjanti eżaminati | 17 | 20 | 20 | 16 | 18 | 17 | 22 | 20 | Il-verifika mwettqa/ ir-rapport tal-verifika disponibbli | | | | | | | | | L-organizzazzjoni amministrattiva/ il-kontrolli interni ċċekkjati | | | | | | | | | Il-kontabilità/ is-sistemi inkluż l-IT iċċekkjati | | | | | | | | | Il-kontroll dwar l-eżistenza ta’ offiżi serji | | | | | | | | | Is-solvibilità finanzjarja ċċekkjata | | | | | | | | | Il-valutazzjoni tar-riskju tan-negozjant imwettqa | | | | | | | | | Ir-rakkomandazzjoni ta’ kontroll (pjan) | | | | | | | | | L-elementi ta’ assigurazzjoni (eż. stħarriġ) | | | | | | | | | Kontrolli waqt l-ipproċessar – kontrolli qabel ir-rilaxx Użu eċċessiv tas-simplifikazzjonijiet fl-LCP 45. Il-proċeduri ssimplifikati jimplikaw li jsiru ftit kontrolli qabel ir-rilaxx. Iżda, il-Qorti tikkunsidra li numru minimu ta’ kontrolli bbażati fuq analiżi tar-riskju awtomatizzata għandhom isiru f’dan l-istadju sabiex jinżamm element ta' inċertezza għan-negozjant, jinkixfu importazzjonijiet li ma jirrispettawx ir-regoli tal-politika tal-kummerċ komuni u li l-pagamenti minn taħt tat-TOR jiġu evitati. 46. Il-leġiżlazzjoni doganali tal-UE tirrikjedi li n-negozjanti jridu jippreżentaw il-merkanzija jew li jinnotifikaw lid-dwana dwar l-intenzjoni tagħhom li l-merkanzija tiġi rilaxxata għal ċirkolazzjoni libera. Dan japplika ugwalment fil-qafas tal-proċeduri ssimplifikati. Iżda taħt l-LCP id-dwana tista’ tawtorizza "simplifikazzjoni superjuri" (eżenzjoni min-notifika) f’każijiet eċċezzjonali u ġustifikati [19] fejn in-negozjant m’għandux bżonn jinnotifika lid-dwana dwar kull kunsinna individwali u l-intenzjoni tiegħu li jirrilaxxaha għal ċirkolazzjoni libera (ara l-paragrafu 30). 47. F’ħamsa mid-disa’ Stati Membri vverifikati, in-negozjanti li jużaw l-LCP jakkwistaw il-benefiċċju tas-"simplifikazzjoni superjuri" imsemmija hawn fuq (eżenzjoni min-notifika) fuq bażi regolari [20] filwaqt li l-leġiżlazzjoni tiddisponi għal simplifikazzjoni bħal din, biss, f’ċirkostanzi speċjali. Il-Kummissjoni sabet prattiċi simili fil-Ġermanja, fi Spanja u fil-Finlandja fl-2008 (ara t-Tabella 1). 48. Għalkemm xi wħud mill-Istati Membri indikaw li l-użu ta’ din is-"simplifikazzjoni superjuri" jista’ jiġi temporanjament sospiż sabiex jippermetti lid-dwana twettaq kontrolli fuq il-merkanzija, huma ma setgħux juru li dan attwalment sar. Għalhekk ftit jew ebda kontrolli ma twettqu qabel ir-rilaxx fuq l-LCP f’dawn l-Istati Membri. L-analiżi tar-riskju awtomatizzata għall-kontrolli fuq it-TOR u l-kwistjonijiet tal-politika tal-kummerċ komuni ntużat ftit wisq qabel ir-rilaxx 49. L-użu tal-analiżi tar-riskju għall-kontroll tad-dwana ilu obbligu legali mill- 1 ta’ Jannar 2007 u l-profili tar-riskju awtomatizzati integrati fl-ipproċessar tad-dikjarazzjonijiet tad-dwana biss jistgħu jipproteġu b’mod suffiċjenti l-interessi finanzjarji u tal-politika tal-kummerċ tal-UE. 50. Franza u s-Slovenja kienu l-uniċi Stati Membri li kellhom il-profili tar-riskju awtomatizzati li kienu jinkludu t-TOR u l-kwistjonijiet tal-politika tal-kummerċ komuni stabbiliti għall-proċeduri ssimplifikati kollha. Fl-Isvezja u fil-Pajjiżi l-Baxxi, profili bħal dawn koprew l-SDP biss. 51. Fejn inqalgħu kwistjonijiet li huma relevanti għar-riskju fil-kuntest tal-kontrolli qabel ir-rilaxx, dawn ġeneralment kienu rreġistrati b’mod xieraq, segwiti u mdaħħla lura fis-sistema tal-ġestjoni tar-riskju. Fil-Belġju iżda, ġew identifikati nuqqasijiet fil-fluss tal-informazzjoni li hija relevanti għar-riskju, b’mod partikolari fil-livell ċentrali. 52. It-Tabella 3 turi stampa aktar dettaljata tas-sejbiet tal-Qorti dwar il-kontrolli ta’ qabel ir-rilaxx għall-Istati Membri vverifikati. It-Tabella 3 Valutazzjoni tal-kontrolli qabel ir-rilaxx N.B.: sodisfaċenti; parzjalment sodisfaċenti; mhux sodisfaċenti. L-istandards tal-mudell ta’ kontroll | BE | FR | IE | IT | HU | NL | SI | SE | UK | L-għadd ta’ fajls tan-negozjanti eżaminati | 17 | 20 | 7 | 20 | 16 | 18 | 17 | 22 | 20 | "Is-simplifikazzjoni superjuri" (eżenzjoni min-notifika) għal-LCP | | | | | | | | | | Il-minimu ta’ kontrolli fuq it-TOR | | | | | | | | | | Il-profili tar-riskju awtomatizzat għat-TOR | | | | | | | | | | Kontroll każwali awtomatizzat | | | | | | | | | | Ir-rispons għall-ġestjoni tar-riskju | | | | | | | | | | Kontrolli matul l-ipproċessar – kontrolli fuq dikjarazzjonijiet supplimentari 53. Negozjant li qed juża l-proċeduri ssimplifikati jrid jiffinalizza d-dikjarazzjonijiet doganali f’intervalli regolari u biex jagħmel dan jippreżenta d-dikjarazzjoni supplimentari dettaljata. Id-dwana għandha timmira kampjun ta’ tranżazzjonijiet billi tuża l-analiżi tar-riskju awtomatizzata u twettaq kontrolli fuqhom. Dawn il-kontrolli għandhom jinkludu revizjoni tad-dokumenti doganali relevanti (fatturi, ċertifikati, liċenzji eċċ.) sabiex jinstabu pagamenti minn taħt tat-TOR jew importazzjonijiet mingħajr id-dokumenti essenzjali meħtieġa mill-politika tal-kummerċ komuni, u biex tittieħed azzjoni rimedjali immedjata fejn hemm bżonn. Is-Slovenja hija l-punt ta’ riferenza għall-kontrolli fuq id-dikjarazzjonijiet supplimentari 54. Il-Qorti sabet li d-dikjarazzjonijiet supplimentari ġew ippreżentati elettronikament fl-Istati Membri vverifikati kollha. Iżda, f’sitta [21] minnhom ftit jew l-ebda eżamijiet tad-dokument doganali ma twettqu u l-analiżi tar-riskju awtomatizzata relatata mat-TOR għall-proċeduri ssimplifikati kienet applikata biss f’erba’ [22] Stati Membri f’dan l-istadju. 55. Rikonċiljazzjoni sistematika bejn it-tranżazzjonijiet issimplifikati (jiġifieri d-dikjarazzjonijiet issimplifikati - SDP - u entraturi fir-reġistri tan-negozjant - LCP) u d-dikjarazzjoni supplimentari għandha ssir sabiex tinkiseb l-assigurazzjoni li din tal-aħħar hija sħiħa u preċiża. Din ir-rikonċiljazzjoni għandha tkun awtomatizzata fejn possibbli u kull żball għandu jkun segwit. 56. Franza u s-Slovenja kellhom sistemi tal-ipproċessar tad-data għall-proċeduri ssimplifikati kompjuterizzati fuq firxa li ppermettiet rikonċiljazzjoni awtomatizzata għall-proċeduri ssimplifikati kollha. Xi [23] Stati Membri wettqu rikonċiljazzjonijiet awtomatizzati għall-SDP biss jew xi kultant wettqu rikonċiljazzjonijiet manwali. It-Tabella 4 tagħti ħarsa aktar dettaljata fuq is-sejbiet dwar il-kontrolli fuq id-dikjarazzjonijiet supplimentari għall-Istati Membri vverifikati. It-Tabella 4 Valutazzjoni tal-kontrolli fuq id-dikjarazzjonijiet supplimentari N.B.: sodisfaċenti; parzjalment sodisfaċenti; mhux sodisfaċenti; M/A: mhux applikabbli. L-istandards tal-mudell ta’ kontroll | BE | FR | IE | IT | HU | NL | SI | SE | UK | L-għadd ta’ fajls tan-negozjanti eżaminati | 17 | 20 | 7 | 20 | 16 | 18 | 17 | 22 | 20 | Id-dikjarazzjonijiet supplimentari tal-IT | | | | | | | | | | Il-kontrolli sostantivi tad-dokumenti | | | | | | | | | | Il-profili tar-riskju awtomatizzati tat- TOR | | | | | | | | | | Il-kontrolli awtomatizzati każwali | | | | | | | | | | Ir-rikonċiljazzjoni awtomatizzata | M/A | | | M/A | M/A | | | | | Ir-rikonċiljazzjoni manwali sistematika | | M/A | | | | | M/A | | | Ir-rispons għall-ġestjoni tar-riskju | | | | | | | | | | Verifiki ex-post 57. In-natura vera tal-proċeduri ssimplifikati timplika li jsiru ftit kontrolli matul l-ipproċessar u li d-dwana tiddependi fuq il-korrettezza tal-informazzjoni mogħtija min-negozjant ladarba tingħata l-awtorizzazzjoni. L-uniku mod effettiv biex tinkiseb assigurazzjoni raġonevoli li din id-dipendenza hija ġustifikata huwa li jitwettqu verifiki ex-post ippjanati tajjeb, iddettaljati u suffiċjentement frekwenti. Dawn il-verifiki għandhom jimmiraw kemm lejn is-sistemi tan-negozjant (kontroll intern, IT, kontabilità) u lejn kampjun tat-tranżazzjonijiet, inkluż eżami tar-reġistri tal-kontabilità abbażi tagħhom. Verifiki bħal dawn jikkunsidraw ir-riskji tal-kummerċ tan-negozjant għad-dwana u b’mod partikolari jindirizzaw ir-riskju li d-dazji doganali ma jkunux jistgħu jinġabru aktar minħabba l-preskrizzjoni. 58. Il-"gwida tal-verifika Doganali" tal-Kummissjoni ma ntużatx ħafna drabi mis-servizzi nazzjonali, f’liema każ huma użaw il-metodoloġija tagħhom stess. Għalkemm dawn is-servizzi jistinkaw biex japplikaw approċċ koerenti għall-verifiki, pereżempju bl-użu ta’ listi ta’ kontroll standard, mudelli tar-rappurtar jew tal-klassifikazzjoni tar-riskju tan-negozjant, l-awdituri doganali segwew l-approċċi individwali tagħhom stess u d-dokumentazzjoni fil-fajls tan-negozjanti eżaminati ħafna drabi kienet inkonsistenti u/jew mhux sħiħa. 59. L-Istati Membri, b’mod ġenerali, kellhom pjanijiet ta’ kontroll nazzjonali jew reġjonali b’objettivi ta’ kontroll wiesgħa, stabbiliti. Iżda l-Qorti rari sabet evidenza li għan-negozjanti magħżula fil-kampjun tagħha, rakkomandazzjoni għall-frekwenza tal-verifiki jew in-natura tal-kontrolli li jridu jitwettqu attwalment kienet maħruġa b’riżultat ta’ valutazzjoni tar-riskju matul il-proċess ta’ awtorizzazzjoni. Verifiki ex-post ma kinux frekwenti biżżejjed 60. Verifiki ex-post li inkludew l-eżami ta’ għadd suffiċjentement kbir ta’ tranżazzjonijiet u l-kontijiet kummerċjali tan-negozjanti saru f’sebgħa mid-disa’ Stati Membri vverifikati, imma l-frekwenza ta’ verifiki bħal dawn sabiex tingħata assigurazzjoni raġonevoli li d-dazji doganali ma ġewx affettwati mill-preskrizzjoni kienet biss sodisfaċenti fl-Ungerija. Verifiki bħal dawn kienu partikolarment infrekwenti fl-Isvezja u fir-Renju Unit. 61. Verifiki adegwati ex-post fuq is-sistemi tan-negozjanti, inklużi s-sistemi tal-IT, ma twettqux f’erbgħa mid-disa’ Stati Membri vverifikati. Il-Pajjiżi l-Baxxi u r-Renju Unit biss għandhom eżami strutturat tal-prestazzjoni tan-negozjant (kejl tal-konformità). It-Tabella 5 hawn taħt tagħti stampa aktar dettaljata tas-sejbiet tal-Qorti dwar il-verifiki ex-post. 62. L-assigurazzjoni li l-proċeduri ssimplifikati huma kkontrollati b’mod effettiv hija inadegwata fil-biċċa l-kbira tal-Istati Membri vverifikati minħabba fl-applikazzjoni ta’ metodoloġija tal-verifika dgħajfa, ippjanar fqir u b’mod partikolari n-nuqqas ta’ verifiki ex-post suffiċjentement frekwenti u dettaljati fuq in-negozjanti li jużaw dawn il-proċeduri. Dan jirriżulta f’riskji miżjuda ta’ telf ta’ ammonti ta’ dazju għall-baġit tal-UE u tal-importazzjonijiet li ma jirrispettawx l-obbligi li ġejjin mill-miżuri tal-politika tal-kummerċ komuni. It-Tabella 5 Valutazzjoni tal-verifiki ex-post N.B.: sodisfaċenti; parzjalment sodisfaċenti; mhux sodisfaċenti. L-Istandards tal-mudell ta’ kontroll | BE | FR | IE | IT | HU | NL | SI | SE | UK | L-għadd ta’ fajls tan-negozjanti eżaminati | 17 | 20 | 7 | 20 | 16 | 18 | 17 | 22 | 20 | Il-metodoloġija tal-verifika soda /koerenti | | | | | | | | | | Il-verifika tas-sistemi inklużi s-sistemi tal-IT | | | | | | | | | | Il-verifiki fuq il-persistenza tal-kundizzjonijiet | | | | | | | | | | Il-verifiki tat-tranżazzjonijiet /tal-kontijiet | | | | | | | | | | Il-verifiki suffiċjentement frekwenti | | | | | | | | | | Il-% tan-negozjanti mhux verifikati fi żmien tliet snin | 71 | 70 | 57 | 15 | 6 | 39 | 18 | 91 | 90 | Is-segwitu tar-rapporti tal-verifika | | | | | | | | | | Kontrolli mhux effettivi fl-Istati Membri 63. Il-Qorti kejlet l-effettività tal-kontrolli bl-użu ta’ kampjuni tad-dikjarazzjonijiet doganali. L-Anness IV jagħti analiżi għal kull pajjiż tan-numru ta’ dikjarazzjonijiet li hija ċċekkjat u l-iżbalji misjuba. 64. Il-kampjuni ġew maqsuma f’żewġ kategoriji, waħda li għandha x’taqsam mad-dikjarazzjonijiet reċenti (mill-2008) sabiex jiġi valutat jekk il-kontrolli stabbiliti fil-preżent attwalment evitawx l-iżbalji, u waħda dwar id-dikjarazzjonijiet tas-snin preċedenti (l-2006 jew qabel) sabiex ikun magħruf jekk l-iżbalji nstabux u ġewx korretti wara l-verifiki ex-post. L-effettività tal-kontrolli għall-kampjuni tal-2008 65. Għas-sena 2008, ġew magħżula żewġ kampjuni li għandhom x’jaqsmu mad-data li toriġina mill-uffiċċji doganali kollha u li tirreferi għal żewġ popolazzjonijiet differenti: a) il-kampjun finanzjarju: madwar 30 dikjarazzjoni għal kull Stat Membru, sabiex jiġu ċċekkjati kwistjonijiet li għandhom x’jaqsmu mat-TOR jiġifieri l-applikazzjoni korretta ta’ rata preferenzjali ta’ dazju abbażi ta’ dokument xieraq ta’ sostenn (eż. ċertifikat ta’ oriġini); b) il-kampjun mhux finanzjarju: madwar 60 dikjarazzjoni għal kull Stat Membru sabiex jiġu ċċekkjati kwistjonijiet li għandhom x’jaqsmu mal-politika tal-kummerċ komuni jiġifieri l-eżistenza u l-amministrazzjoni xierqa tal-liċenzji tal-importazzjoni (settur tat-tessili) jew id-dokumenti tas-sorveljanza (is-settur tal-ħadid u tal-azzar). Ir-Riżultati tal-kampjun finanzjarju tal-2008 66. F’erbgħa mid-disa’ Stati Membri vverifikati, ġiet identifikata frekwenza ta’ żbalji [24] ta’ minn tal-inqas 10 % (ara l-Grafika 2). 67. In-negozjanti huma obbligati li jżommu dokumentazzjoni doganali pertinenti, f’każ li d-dwana tkun trid twettaq verifika ex-post. Huma jiġu infurmati dwar dan l-obbligu matul il-proċess ta’ awtorizzazzjoni. Il-frekwenza għolja ta’ żbalji fl-Isvezja (19 %) u fl-Irlanda (40 %) kienet prinċipalment minħabba l-fatt li d-dokumenti neċessarji ma kinux jeżistu jew ma setgħux jinstabu. Ir-Riżultati għall-kampjun mhux finanzjarju tal-2008 68. Il-liċenzji u d-dokumenti ta’ sorveljanza huma maħruġa għal kwantità fissa tal-merkanzija. Sabiex ikun hemm garanzija li ebda merkanzija ma tiġi rilaxxata fis-suq tal-UE mingħajr dokument validu, il-kwantitajiet iridu jitniżżlu fuq il-liċenzja u jkunu ċċekkjati mid-dwana għal kull importazzjoni individwali waqt ir-rilaxx. Il-Grafika 2 Frekwenza ta’ żbalji (%) fil-kampjun finanzjarju tal-2008 +++++ TIFF +++++ 69. Ir-Renju Unit u l-Isvezja biss kellhom sistema bbażata fuq l-IT għall-kitba tal-liċenzji. Iżda, fir-Renju Unit in-negozjanti setgħu faċilment ma jagħtux kas l-obbligu li jdaħħlu liċenzja valida u jirreġistraw il-kwantità fil-mument meta l-merkanzija tiġi rilaxxata. 70. L-Istati Membri kollha ħlief l-Isvezja u l-Italja b’mod sistematiku niżżlu l-kwantitajiet rispettivi ftit jiem jew fix-xahar wara l-importazzjoni attwali, ħafna drabi meta ġiet iddepożitata d-dikjarazzjoni supplimentari. 71. F’34 minn 426 tranżazzjoni (8 %), id-dettalji mtlew diversi xhur wara r-rilaxx tal-merkanzija jew qatt ma ġew iċċertifikati mill-awtoritajiet doganali. F’31 każ (7 %) ieħor il-liċenzji tal-importazzjoni/ id-dokumenti ta’ sorveljanza ma kinux validi jew ma kinux jirreferu għall-merkanzija attwalment importata. Barra minn hekk, l-Istati Membri, ma setgħux jagħtu prova li xi dokument bħal dan attwalment eżista fil-mument tar-rilaxx għal 58 tranżazzjoni (14 %). Dawn il-każijiet huma mqassra fil-Grafika 3 [25]. Il-Grafika 3 Frekwenza tal-iżbalji (%) fl-2008 fil-kampjun mhux finanzjarju +++++ TIFF +++++ 72. Filwaqt li fil-kampjun finanzjarju l-iżbalji jistgħu jitranġaw permezz ta’ rkupru tad-dazji, jekk l-iżbalji jinstabu qabel ma l-ammonti tad-dazji jiġu preskritti, fil-kampjun mhux finanzjarju l-interess tal-produtturi tal-UE huwa affettwat meta l-importazzjonijiet isiru mingħajr id-dokumenti neċessarji. L-effettività tal-verifiki ex-post 73. Intgħażel kampjun ta’ madwar 30 dikjarazzjoni minn kull Stat Membru mill-2006 [26] sabiex jiġu ċċekkjati kwistjonijiet li għandhom x’jaqsmu mat-TOR jiġifieri l-applikazzjoni korretta ta’ rata preferenzjali tad-dazju u biex jiġi evalwat jekk l-iżbalji li nstabu kinux ġew korretti mid-dwana. 74. F’sitta [27] mid-disa’ Stati Membri vverifikati, ġiet identifikata frekwenza għolja ta’ żbalji. Dawn l-Istati Membri ma setgħux juru li huma kienu sussegwentement ikkoreġew xi wħud mill-iżbalji permezz ta’ verifiki ex-post. Kull żball kellu impatt finanzjarju u wassal għal pagament minn taħt tat-TOR. Fil-274 dikjarazzjoni ċċekkjata, instabu 49 żball, li wasslu għal telf ta’ dazju li jammonta għall-558 000 euro. Dawn l-ammonti huma preskritti u għalhekk ma jistgħux ikunu rkuptrati aktar u huma mitlufa b’mod definittiv għall-baġit tal-UE. 75. Il-fatt li f’ħamsa [28] minn dawn is-sitt Stati Membri n-negozjanti ma setgħux jagħtu d-dokumentazzjoni tad-dwana mitluba, anke xhur wara, jimplika li dawn in-negozjanti ma rrispettawx l-impenji li huma kienu għamlu fil-qafas tal-awtorizzazzjoni. Negozjanti bħal dawn mhumiex affidabbli u bl-imġiba negliġenti tagħhom, jippreżentaw riskju għat-TOR u għall-produtturi tal-UE. M’ghandhomx jitħallew jużaw il-proċeduri ssimplifikati. 76. Fit-tliet [29] Stati Membri li kellhom frekwenza aċċettabbli ta’ verifiki ex-post (ara t-Tabella 5), ebda mid-dikjarazzjonijiet ittestjati mill-awdituri tal-Qorti ma kienu milquta minn żball. 77. Il-Grafika 4 turi t-total tal-frekwenza tal-iżbalji għall-kampjun tal-2006 u l-proporzjon tal-każijiet li għandhom x’jaqsmu man-nuqqas tad-dokumenti essenzjali. 78. Dawn is-sejbiet jixħtu dubju, b’mod partikolari f’sitta mid-disa’ Stati Membri vverifikati, dwar jekk l-importazzjonijiet skont il-proċeduri ssimplifikati humiex ikkontrollati effettivament sabiex it-telf ta’ fondi għall-baġit tal-UE jiġi evitat jew li l-produtturi tal-UE jiġu ppreġudikati. Il-Grafika 4 Frekwenza tal-iżbalji (%) fil-kampjun finanzjarju tal-2006 +++++ TIFF +++++ Konklużjonijiet u rakkomandazzjonijiet 79. Ir-riżultati tal-verifika tal-Qorti juru li l-proċeduri ssimplifikati għadhom mhumiex ikkontrollati b’mod effettiv fil-biċċa l-kbira tal-Istati Membri vverifikati. Fil-fatt m’hemm ebda assigurazzjoni raġonevoli tal-ġabra korretta tat-TOR jew li n-negozjanti jikkonformaw mal-obbligi li ġejjin mill-politika tal-kummerċ komuni. 80. Il-Kummissjoni għandha tassigura li l-qafas applikabbli mill-2009 jopera b’mod effettiv madwar l-UE. Il-Kummissjoni żviluppat approċċ sod għall-kontrolli fuq il-proċeduri ssimplifikati, u ssorveljat l-applikazzjoni korretta tal-proċeduri ssimplifikati u l-kontrolli fuqhom? 81. Il-Kummissjoni żviluppat approċċ sod għall-kontrolli fuq il-proċeduri ssimplifikati u stabbiliet il-qafas regolatorju appoġġat minn linji gwida komprensivi, imma mhux qabel tmiem l-2008. Xi aspetti, bħall-użu tal-analiżi tar-riskju jew kontrolli waqt l-ipproċessar għandhom bżonn jittejbu (ara l- paragrafi 22 sa 26). 82. Minħabba li l-proċeduri ssimplifikati jistgħu jkunu manwali sal-aħħar tal-2010, l-applikazzjoni tal-analiżi tar-riskju awtomatizzata madwar l-UE għall-proċeduri ssimplifikati li tieħu kont tat-TOR jew il-kwistjonijiet tal-politika tal-kummerċ komuni se tkun obbligatorja minn dak il-mument. Barra minn hekk l-Istati Membri ħafna drabi jippermettu prattiċi taħt l-LCP li jostakolaw l-applikazzjoni tal-analiżi tar-riskju awtomatizzata qabel ir-rilaxx (ara l-paragrafi 27 sa 31). 83. Il-linji gwida għall-verifiki ex-post fid-dwana għadhom mhumiex kompleti u l-Kummissjoni ma bdietx l-ispezzjonijiet speċifiċi għall-proċeduri ssimplifikati fuq l-importazzjonijiet 2008. Attività oħra ta’ monitoraġġ bdiet biss reċentement (ara l-paragrafi 32 sa 38). 84. Il-Kummissjoni għandha: - ittejjeb il-qafas regolatorju eżistenti u l-linji gwida għall-proċeduri ssimplifikati billi tuża l-mudell ta’ kontroll tal-Qorti bħala bażi, - tissorvelja l-implimentazzjoni ta’ dan il-qafas u l-linji gwida fl-Istati Membri, - tiżviluppa profili madwar l-UE għat-TOR u l-politika tal-kummerċ komuni u tinkludihom fis-CRMF, - tiffinalizza l-linji gwida għall-verifiki ex-post, u - tieħu kont tas-sejbiet tal-Qorti meta tkun qed tikkunsidra aktar simplifikazzjonijiet għall-proċeduri doganali. L-Istati Membri jużaw approċċ sod u standardizzat għall-kontrolli fuq il-proċeduri ssimplifikati u dawn il-kontrolli huma effettivi? 85. L-Istati Membri m’applikawx approċċ standardizzat għall-kontrolli/verifiki fil-fażijiet differenti tal-proċeduri ssimplifikati eż. qabel l-awtorizzazzjoni jew ex-post u ħafna drabi użaw metodi dgħajfa għal kontrolli/verifiki bħal dawn. Il-verifika tal-Qorti wriet li l-kontrolli/verifiki tagħhom ħafna drabi ma kinux effettivi u li l-Istati Membri mhux dejjem segwew il-gwida mogħtija mill-Kummissjoni (ara l-paragrafu 40). 86. In-numru sinifikanti ta’ verifiki qabel l-awtorizzazzjoni dgħajfa jew iddokumentati b’mod fqir identifikati jżid ir-riskju li negozjanti li mhumiex affidabbli jistgħu joperaw il-proċeduri ssimplifikati (ara l-paragrafi 41 sa 44). 87. L-approċċi użati għall-kontrolli waqt l-ipproċessar tal-proċeduri ssimplifikati għar-rilaxx tal-merkanzija kienu diversi u ħafna drabi ta’ kwalità fqira (ara l-paragrafi 45 sa 56): - L-użu frekwenti u mhux ġustifikat tas-"simplifikazzjonijiet superjuri" (eżenzjoni min-notifika) fil-qafas tal-LCP u n-nuqqas ġenerali tal-profili tar-riskju awtomatizzati ostakolaw il-kontrolli qabel ir-rilaxx u żiedu r-riskju li l-importazzjonijiet ma jirrispettawx l-obbligi li ġejjin mill-politika tal-kummerċ komuni u/jew it-telf tat-TOR. - Ftit kontrolli tad-dokumenti fuq id-dikjrazzjonijiet supplimentari u, b’mod partikolari, il-fatt li d-dikjarazzjonijiet issimplifikati/ l-entraturi fir-reġistri tan-negozjanti ma ġewx sistematikament irrikonċiljati mad-dikjarazzjonijiet supplimentari kabbar dawn ir-riskji. 88. Sebgħa minn disa’ Stati Membri vverifikati użaw metodoloġija tal-verifika dgħajfa jew parzjalment dgħajfa inkluż ippjanar fqir. Fi tmienja minn disa’ Stati Membri vverifikati, il-frekwenza tal-verifiki ex-post ma kkunsidratx b’mod suffiċjenti r-riskju tal-preskrizzjoni fuq id-dazji (ara l-paragrafi 57 sa 62). 89. In-nuqqas ta’ kontrolli qabel u wara r-rilaxx u, b’mod partikolari, in-nuqqas ta’ verifiki ex-post ta’ kwalità tajba u suffiċjentement frekwenti, jinkoraġġixxi n-negliġenza tan-negozjanti. Imbagħad dan ikabbar ir-riskju li l-irregolaritajiet jibqgħu ma jinstabux u li jkun hemm frodi, li jwassal għat-telf tat-TOR jew li l-importazzjonijiet ma jirrispettawx l-obbligi li ġejjin mill-politika tal-kummerċ komuni (ara l-paragrafi 45 sa 62). 90. L-għadd għoli ta’ żbalji fil-kampjuni tad-dikjarazzjonijiet doganali għall-proċeduri ssimplifikati juri li (ara l-paragrafi 63 sa 78): a) l-kontrolli qabel ir-rilaxx mhumiex effettivi, b) l-importazzjonijiet ta’ merkanzija li għandhom bżonn il-liċenzji jew dokumenti oħra simili huma diffiċli biex tissorveljahom jekk ġestjoni onlajn tal-IT affidabbli ma tkunx teżisti, c) ħafna negozjanti ma rrispettawx l-impenji li għamlu fil-qafas tal-awtorizzazzjoni biex jużaw il-proċeduri ssimplifikati, u d) verifiki ex-post mhumiex frekwenti biżżejjed fil-biċċa l-kbira tal-Istati Membri u ma evitawx jew ma sabux żbalji b’mod adegwat. 91. Il-Kummissjoni għandha: - tħeġġeġ lill-Istati Membri biex jimplimentaw mingħajr dewmien il-qafas regolatorju maħluq reċentement dwar il-proċeduri ssimplifikati inklużi approċċ komuni għall-kontrolli u verifiki matul il-proċedura, b’konformità mal-mudell ta’ kontroll tal-Qorti, - b’mod kritiku tirrevedi l-prattika tal-Istati Membri li jawtorizzaw "simplifikazzjonijiet superjuri" (eżenzjoni min-notifika) u tagħti gwida dwar din il-kwistjoni, b’mod partikolari, dwar il-merkanzija li teħtieġ intervenzjoni doganali qabel ir-rilaxx, - tinkoraġġixxi lill-Istati Membri kollha biex jikkompjuterizzaw l-ipproċessar tal-proċeduri ssimplifikati inkluża l-ġestjoni elettronika (kitba onlajn waqt ir-rilaxx tal-merkanzija) tal-liċenzji u ta’ dokumenti simili u tal-użu ta’ profili tar-riskju bbażati fuq l-IT li jkopru t-TOR u kwistjonijiet tal-politika tal-kummerċ komuni, - tistieden lill-Istati Membri biex itejbu t-taħriġ għan-negozjanti sabiex ikunu aktar konxji mill-obbligi u mir-responsabilitajiet tagħhom meta jużaw il-proċeduri ssimplifikati, u - tippromwovi l-kejl tal-prestazzjoni u l-eżerċizzji ta’ valutazzjoni komparattiva bejn l-Istati Membri, u tinkoraġġihom biex itejbu l-prattiċi tagħhom għall-kontroll tal-proċeduri ssimplifikati. Dan ir-rapport ġie adottat mill-Qorti tal-Awdituri fil-Lussemburgu fil-laqgħa tagħha tal- 25 ta' Marzu 2010. Għall-Qorti tal-Awdituri +++++ TIFF +++++ Vítor Manuel da Silva Caldeira President [1] Ir-Regolament (KE) Nru 450/2008 tal-Parlament Ewropew u tal-Kunsill (ĠU L 145, 4.6.2008, p. 1). [2] Inter alia, skont id-Deċiżjoni Nru 624/2007/KE tal-Parlament Ewropew u tal-Kunsill tat- 23 ta’ Mejju 2007 li tistabbilixxi programm ta’ azzjoni għad-dwana fil-Komunità (Dwana 2013) (ĠU L 154, 14.6.2007, p. 25). [3] Il-Belġju, Franza, l-Italja, l-Ungerija, l-Pajjiżi l-Baxxi, is-Slovenja, l-Isvezja u r-Renju Unit. L-Irlanda ġiet ivverifikata fil-qafas tal-istudju li sar qabel u għalhekk qabel ma l-mudell tal-kontroll kien iffinalizzat. Minħabba li l-approċċ tal-verifika kien kumparabbli, ir-riżultati huma ppreżentati flimkien ma’ dawk li jirrigwardaw lill-Istati Membri l-oħra vverifikati. [4] Importazzjonijiet li użaw il-proċeduri ssimplifikati bħala proporzjon tat-total tad-dikjarazzjonijiet tal-importazzjoni għall-Istati Membri vverifikati varjaw minn 26 % sa 93 % fl-2008. [5] L-importazzjoni ta’ merkanzija minn pajjiżi terzi hija soġġetta għal dazji (Riżorsi proprji tal-baġit tal-UE). Taħt ċertu ċirkostanzi, ir-rata tad-dazju tista’ titnaqqas abbażi ta’ ftehim ta’ kummerċ preferenzjali bil-kundizzjoni li l-importatur ikollu f’idejh dokumenti speċifiċi eż. ċertifikati ta’ oriġini. [6] Xi importazzjonijiet bħal tessili jew azzar huma soġġetti għall-miżuri speċifiċi ta’ monitoraġġ li ġejjin mill-politika tal-kummerċ komuni sabiex l-interessi tal-produtturi tal-UE jkunu protetti. Jekk in-negozjanti jkunu jridu jimportaw merkanzija bħal din minn ċertu pajjiżi għandhom bżonn dokumenti doganali speċifiċi waqt ir-rilaxx eż. liċenzji tal-importazzjoni jew id-dokumenti ta’ sorveljanza. [7] Ir-Regolament tal-Kunsill (KEE) Nru 2913/1992 (ĠU L 302, 19.10.1992, p. 1). [8] Il-Kummissjoni ħarġet linji gwida komprensivi għas-servizzi doganali nazzjonali dwar l-awtorizzazzjoni tal-istatus AEO (ara DOC TAXUD/2006/1450 tad- 29 ta’ Ġunju 2007). [9] Ir-Regolament tal-Kummissjoni (KE) Nru 1192/2008 (ĠU L 329, 6.12.2008, p. 1). [10] TAXUD/1284/2005. [11] Inter alia, il-Konvenzjoni ta’ Kyoto Riveduta li l-KE ssieħbet magħha permezz tad-deċiżjoni tal-Kunsill 2003/231/KE (ĠU L 86, 3.4.2003, p. 21) u l-linji gwida fuqha. [12] TAXUD/2006/1452 ; Il-mudell AEO (Compliance Partnership Customs and Trade – Sħubija ta’ Konformità Doganali u Kummerċjali) kumpatt huwa metodoloġija għall-valutazzjoni tar-riskji marbuta mal-kummerċ ta’ negozjant permezz ta’ analiżi tal-organizzazzjoni amministrattiva tiegħu u s-sistema ta’ kontrolli interni tiegħu. [13] ĠU L 117, 4.5.2005, p. 13. [14] Il-karatteristiċi prinċipali tas-CRMF ilhom fis-seħħ minn Jannar 2007 u kien ippjanat li dawk dwar is-sigurtà jidħlu fis-seħħ mill- 1 ta’ Lulju 2009; iżda, minħabba li xi Stati Membri ma kinux laħqu livell suffiċjenti ta’ kompjuterizzazzjoni, din id-data ma setgħetx tintlaħaq u effettivament issa hija posposta sal-aħħar tal-2010. [15] Il-gwida tal-verifika doganali kienet żviluppata taħt il-programm Doganali 2007 u hija linja gwida miftehma bejn il-Kummissjoni u l-Istati Membri dwar kif għandhom jitwettqu l-verifiki ex-post fid-dwana. Hija ġiet tradotta f’19-il lingwa u mqassma lill-Istati Membri. [16] Taħt ċirkostanzi normali, il-perjodu ta’ żmien permess għall-kollezzjoni tad-dazji doganali huwa tliet snin wara li tkun saret l-importazzjoni attwali (ara. l-Artikolu 221(3) tar-Regolament (KEE) Nru 2913/92). [17] L-Istati Membri vverifikati fil-qafas tad-DAS 2007: Il-Bulgarija, id-Danimarka, il-Ġermanja, Spanja, il-Portugall, ir-Rumanija. [18] In-negozjanti li jikkonformaw mal-kundizzjonijiet legali għall-użu tal-proċeduri ssimplifikati u li jagħtu l-assigurazzjoni meħtieġa li huma konxji mill-obbligi tagħhom f’dan il-kuntest. [19] Ara l-Artikolu 266(2)(b) CCIP: "Bil-kondizzjoni li l-kontrolli fuq it-tmexxija sewwa ta' operazzjonijiet mhumiex b' hekk influwenzati, l-awtoritajiet doganali jistgħu: […].(b) f'ċerti ċirkostanzi speċjali, meta n-natura tal-merkanzija inkwistjoni u t-turnover rapidu jiggarantixxu hekk, jeżentaw lill-persuna fil-pussess mill-awtorizzazzjoni għall-ħtieġa ta' notifika lill-uffiċju doganali kompetenti ta' kull wasla ta' merkanzija, […]". Ir-Regolament tal-Kummissjoni (KEE) Nru 2454/93 5 (ĠU L 253, 11.10.1993, p. 1), kif emendat. [20] L-Ungerija, l-Olanda, is-Slovenja, l-Isvezja, ir-Renju Unit. [21] Il-Belġju, Franza, l-Irlanda, il-Pajjiżi l-Baxxi, l-Isvezja u r-Renju Unit. [22] Franza, l-Italja, l-Ungerija u s-Slovenja. [23] L-Isvezja, il-Pajjiżi l-Baxxi (rikonċiljazzjoni awtomatizzata għall-SDP); il-Belġju, l-Irlanda, l-Ungerija, il-Pajjiżi l-Baxxi u r-Renju Unit (xi kultant rikonċiljazzjonijiet manwali għall-SDP u/jew l-LCP). [24] Dawn l-iżbalji ammontaw għal 358000 euro, imma għadhom jistgħu jiġu korretti permezz ta’ rkupru tad-dazji. Rkupru bħal dan huwa possibli sa tliet snin wara li d-dejn doganali jkun iġġarrab. [25] Instab li s-sistema għall-immaniġġjar tal-liċenzi u d-dokumenti ta’ sorveljanza fir-Renju Unit ma kintix affidabbli. Il-frekwenza tal-iżbalji ppreżentata tirreferi biss għall-iżbalji sostantivi li attwalment instabu. Fl-Irlanda, il-qies tal-kampjun ittestjat kien ħafna iżgħar minħabba li kien biss parti mill-istudju preliminari. [26] Għall-Irlanda u għar-Renju Unit, id-dikjarazzjonijiet tal-2005 ġew magħżula, minħabba li ż-żjarat tal-verifika saru fl-2008; għal raġunijiet prattiċi l-għażla fil-Pajjiżi l-Baxxi parzjalment kellha x’taqsam mal-2007. [27] Il-Belġju, Franza, l-Irlanda, il-Pajjiżi l-Baxxi, l-Isvezja, ir-Renju Unit. [28] Il-Belġju, Franza, l-Irlanda, l-Isvezja, ir-Renju Unit. [29] L-Italja, l-Ungerija, is-Slovenja. -------------------------------------------------- L-ANNESS I Ħarsa ġenerali lejn il-karatteristiċi tal-proċeduri ssimplifikati [30] L-Artikolu 76 tal-Kodiċi Doganali Komunitarja [31] (CCC) huwa l-bażi legali għall-proċeduri ssimplifikati. L-Artikolu 76(1)(a) sa (c) jistabbilixxi l-karatteristiċi ta’ tliet proċeduri differenti: a) il-proċedura tad-dikjarazzjoni mhux kompleta (’il barra mill-iskop tal-verifika); b) il-proċedura tad-dikjarazzjoni ssimplifikata; c) il-proċedura lokali tar-rilaxx. L-Artikolu 253 CCIP (id-dispożizzjonijiet tal-implimentazzjoni tas-CCC [32]) jagħti definizzjoni ġenerali tal-iskop u l-karattru ta’ kull waħda mit-tliet proċeduri ssimplifikati. B’mod aktar speċifiku d-dettalji dwar is-suġġett tal-verifika – il-proċedura tar-rilaxx għaċ-ċirkolazzjoni libera – id-dettalji jinstabu fis-CCIP, fl-Artikoli 254 sa 267. IL-PROĊEDURA TAD-DIKJARAZZJONI MHUX KOMPLUTA TAQA’ ’L BARRA MILL-ISKOP TAL-VERIFIKA U MHIJIEX ŻVILUPPATA AKTAR F’DAN L-ANNESS I. Il-proċedura ssimplifikata tad-dikjarazzjoni (l-Artikoli 253; 253a - 253m; 260-262 CCIP) L-Artikolu 253(2) CCIP: "Il-proċedura simplifikata tad-dikjarazzjoni għandha tippermettui [tippermetti] li l-merkanzija tiġi iskritta għall-proċeura [proċedura] doganali in kwistjoni fuq preżentazzjonui [preżentazzjoni] ta’ dikjarazzjoni simplifikata bi preżentazzjoni sussegwenti ta’ dikjarazzjoni supplimentari li tista’ tkun ta’ natura ġenerali, perjodika jew rikapitulattiva, kif approprjat." L-Artikolu 76(1)(b) CCC jispeċifika li: ..."l-awtoritajiet doganali għandhom ...jagħtu permess sabiex...dokument kummerċjali u amministrattiv, akkumpanjat b’talba biex il-merkanzija titqiegħed taħt il-proċedura doganali konċernata, jiġi preżentat minflok id-dikjarazzjoni ....". Il-proċedura: a) hija soġġetta għall-awtorizzazzjoni minn qabel (l-Artikoli 253, 253a - 253m, 260-262 CCIP). Id-dwana għandha tiċċekkja fid-dettall l-affidabilità tal-applikant u tiddetermina d-dettalji pertinenti kollha fl-awtorizzazzjoni; b) tinkludi l-preżentazzjoni tal-merkanzija lid-dwana. Il-proċedura tippermetti diversi possibilitajiet, imma s-segwenti huwa każ tipiku: 1. In-negozjant jippreżenta l-merkanzija lid-dwana u jiddepożita jew formola tad-dikjarazzjoni ssimplifikata jew dokument kummerċjali (eż. fattura) minflok id-dikjarazzjoni dettaljata tas-soltu. 2. Jitwettaq l-ipproċessar normali tad-dikjarazzjonijiet tar-rilaxx għal ċirkolazzjoni libera (deċiżjonijiet fuq kontrolli fuq kwistjonijiet fiskali jew mhux fiskali). 3. Fl-aħħar tal-perjodu miftiehem fl-awtorizzazzjoni (ħafna drabi xahar), in-negozjant jiddepożita d-dikjarazzjoni supplimentari, li jkun fiha d-dettalji kollha (valutazzjoni doganali, piż eċċ.) għal kull dikjarazzjoni ssimplifikata individwali sabiex ikun jista’ jsir il-kalkolu tad-dazji għat-totalità tad-dikjarazzjonijiet issimplifikati kollha (l-ammont tad-dazju totali) fil-perjodu. 4. L-ammont tad-dazju totali jiġi mdaħħal fil-kontijiet tad-dwana fi żmien ħamest ijiem tal-perjodu ta’ referenza jiġifieri x-xahar fl-eżempju (ara l-Artikolu 218(1) CCC) u mħallas skont l-Artikolu 227 CCC, jiġifieri sas-16-il jum tax-xahar ta’ wara x-xahar ta’ referenza. 5. Kontroll wara l-avveniment jista’ jsir permezz ta’ kontrolli ad hoc fuq id-dikjarazzjoni supplimentari jew permezz ta’ verifiki ex-post fid-dettall fil-bini tan-negozjant, inkluż id-dokumenti u l-kontijiet kummerċjali tan-negozjant. II. Il-proċedura lokali tar-rilaxx (l-Artikolu 253(3); 263-267 CCIP) L-Artikolu 253(3): "Il-proċedura lokali ta’ rilaxx għandha tippermetti biex l-iskrizzjoni tal-merkanzija għall-proċedura doganali inkwistjoni titwettaq fil-lokal tal-persuna kkonċernata jew f’postijiet oħrajn indikati jew approvati mill-awtoritajiet doganali." L-Artikolu 76(1)(c) CCC jispeċifika li: ... "l-awtoritajiet doganali għandhom ... jagħtu permess sabiex ... il-merkanzija li trid tiddaħħal għall-proċedura konċernata permezz ta’ daħla fil-kotba; f’dan il-każ, l-awtoritajiet doganali jistgħu jirrinunzjaw għall-ħtieġa li min jagħmel id-dikjarazzjoni jippreżenta l-merkanzija lid-dwana." Il-proċedura: a) hija soġġetta għal awtorizzazzjoni minn qabel (l-Artikoli 253, 253a - 253m; 263-267 CCIP). Id-dwana għandha tiċċekkja b’mod dettaljat l-affidabilità tal-applikant u tiddetermina d-dettalji pertinenti kollha fl-awtorizzazzjoni. b) tinkludi, b’mod ġenerali, notifika lid-dwana tal-wasla tal-merkanzija fil-bini tan-negozjant (jew kull post ieħor magħżul għal dak l-iskop) u l-intenzjoni li l-merkanzija għandha tiġi rilaxxata. Il-proċedura tippermetti diversi possibilitajiet, imma s-segwenti huwa każ tipiku: 1. In-negozjant jirċievi l-merkanzija fil-bini tiegħu, ħafna drabi taħt reġim doganali ieħor li għalih diġà jkollu awtorizzazzjoni (eż. tranżitu). 2. Jiddependi mill-grad tas-simplifikazzjoni, in-negozjant imbagħad: - jew javża lid-dwana dwar l-intenzjoni tiegħu li jirrilaxxa l-merkanzija, idaħħal il-partikolari li jirreferu għall-merkanzija fir-reġistri tal-kontijiet tiegħu u jistenna sakemm id-dwana tiddeċiedi jekk tixtieqx twettaq kontrolli qabel ir-rilaxx, jew - direttament idaħħal il-partikolari li jirreferu għall-merkanzija fir-reġistri tal-kontijiet tiegħu, li jista’ jkollu l-effett ta’ rilaxx għal ċirkolazzjoni libera. 3. Għalhekk, skont il-grad ta’ simplifikazzjoni, id-dwana tista’ jew ma tistax ikollha l-possibilità biex tiċċekkja l-merkanzija qabel ir-rilaxx. 4. Fl-aħħar tal-perjodu miftiehem fl-awtorizzazzjoni (ħafna drabi xahar), in-negozjant jiddepożita d-dikjarazzjoni supplimentari, li jkun fiha d-dettalji kollha (valutazzjoni doganali, piż eċċ.) għal kull daħla individwali fil-kontijiet sabiex ikun jista’ jsir il-kalkolu tad-dazji għat-totalità tad-daħliet kollha fil-kontijiet (l-ammont tad-dazju totali) fil-perjodu. 5. L-ammont tad-dazju totali jiddaħħal fil-kontijiet tad-dwana fi żmien ħamest ijiem tal-perjodu ta’ referenza jiġifieri x-xahar fl-eżempju (ara l-Artikolu 218(1) CCC) u mħallas skont l-Artikolu 227 CCC, jiġifieri sas-16-il jum tax-xahar ta’ wara x-xahar ta’ referenza. 6. Kontroll wara l-avveniment jista’ jsir permezz ta’ kontrolli ad hoc fuq id-dikjarazzjoni supplimentari jew permezz ta’ verifiki ex-post fid-dettall fil-bini tan-negozjant, inkluż id-dokumenti u l-kontijiet kummerċjali tan-negozjant. Preżentazzjoni skematika tad-dikjarazzjoni ssimplifikata u l-proċedura lokali għar-rilaxx tal-merkanzija għal ċirkolazzjoni libera Fażi Tip ta’ proċedura | Proċedura tad-dikjarazzjoni ssimplifikata | Proċedura lokali tar-rilaxx | Fażi 1 Awtorizzazzjoni | Proċedura formali (Applikazzjoni g Awtorizzazzjoni): awtorizzazzjoni qabel il-proċedurakontroll dwar l-affidabilità tan-negozjant u aktar kundizzjonijiet mid-dwanaid-dettalji tal-ipproċessar huma speċifikati fl-awtorizzazzjoni | Proċedura formali (Applikazzjoni g Awtorizzazzjoni): awtorizzazzjoni qabel il-proċedurakontroll dwar l-affidabilità tan-negozjant u aktar kundizzjonijiet mid-dwanaid-dettalji tal-ipproċessar huma speċifikati fl-awtorizzazzjoni | Fażi 2 Rilaxx | Negozjant: jippreżenta l-merkanzija lid-dwanajiddepożita d-dikjarazzjoni ssimplifikata (eż. il-fattura) | Negozjant: jirċievi/ jkollu l-merkanzija fil-bini tiegħu (jew fil-post magħżul)jinnotifika lid-dwana bl-intenzjoni tiegħu li jkollu l-merkanzija rilaxxata għaċ-ċirkolazzjoni libera u jdaħħal il-partikolari tad-dikjarazzjoni fir-reġistri tiegħu (eżenzjoni min-notifika possibbli) | Dwana: tirreġistra d-dikjarazzjoni ssimplifikatatiddeċiedi jekk twettaqx kontrolltirrilaxxa l-merkanzija għal ċirkolazzjoni libera | Dwana: tirċievi (jew le) in-notifika min-negozjanttiddeċiedi jekk twettaqx kontroll (jekk ikun għadu possibbli)tirrilaxxa l-merkanzija (jekk ma tkunx diġà ġiet irrilaxxata min-negozjant innifsu) | Fażi 3 Dikjarazzjoni supplimentari | Negozjant: jiddepożita dikjarazzjoni supplimentari (= sommarju ta’ kull dikjarazzjoni ssimplifikata matul il-perjodu)iħallas ammont aggregat tad-dazji dovuti | Negozjant: jiddepożita dikjarazzjoni supplimentari (= sommarju ta’ kull dikjarazzjoni ssimplifikata matul il-perjodu)iħallas ammont aggregat tad-dazji dovuti | Dwana: iddaħħal l-ammont ta’ dazju fil-kontijiettiddeċiedi jekk twettaqx kontroll ta’ wara l-avveniment | Dwana: iddaħħal l-ammont ta’ dazju fil-kontijiettiddeċiedi jekk twettaqx kontroll ta’ wara l-avveniment | Fażi 4 Verifika ex-post | Negozjant: iżomm id-dokumentazzjoni għad-dispożizzjoni tad-dwana | Negozjant: iżomm id-dokumentazzjoni għad-dispożizzjoni tad-dwana | Dwana: tiddeċiedi jekk twettaqx verifika ex-post | Dwana: tiddeċiedi jekk twettaqx verifika ex-post | [30] Ara tmiem l-Anness għal preżentazzjoni skematika. [31] Ir-Regolament tal-Kunsill (KEE) Nru 2913/92, kif emendat. [32] Ir-Regolament tal-Kummissjoni (KEE) Nru 2454/93 5 (ĠU L 253, 11.10.1993, p. 1), kif emendat. -------------------------------------------------- L-ANNESS II Il-Mudell ta’ Kontroll tal-QEA għall-proċeduri ssimplifikati 1) Il-kriterji għall-kontrolli qabel ma jiġi awtorizzat negozjant a) Għandu jiġi ċċekkjat jekk in-negozjant għandux rekord xieraq ta’ konformità mar-rekwiżiti doganali, sistema (tal-IT) sodisfaċenti u affidabbli għall-ġestjoni tar-reġistri kummerċjali tiegħu, solvibilità finanzjarja ippruvata bil-provi u li huwa possibbli li tiġi ċċekkjata l-konformità mal-projbizzjonijiet jew ir-restrizzjonijiet tal-importazzjoni. b) L-organizzazzjoni amministrattiva u l-kontrolli interni tan-negozjant għandhom jiġu vverifikati; din il-verifika għandha tinkludi żjara fil-bini tan-negozjant. c) Ir-riskji li jaffettwaw in-negozju tan-negozjant għandhom jiġu identifikati u vvalutati waqt il-verifika u koperti minn miżuri ta’ kontroll xierqa; pjan ta’ kontroll/ rakkomandazzjoni li jindirizzaw ir-riskji li jkun għad fadal għandhom jiġu stabbiliti għal kull negozjant. d) Ir-riżultat tal-verifika għandu jkun ifformalizzat f’rapport. e) In-negozjanti għandhom ikunu avżati b’mod xieraq matul il-proċess tal-awtorizzazzjoni u jkunu mgħarrfa bl-obbligi tagħhom u bir-riskji doganali li jaffettwaw il-kummerċ tagħhom. f) L-awtorizzazzjonijiet għandhom ikunu impenn bil-miktub, formali u espliċitu, bejn id-dwana u n-negozjant fejn jiddefinixxu l-koperazzjoni tagħhom u d-drittijiet u l-obbligi ta’ kull parti, inklużi l-obbligi tan-negozjant li jinnotifika kull bidla li sseħħ fin-negozju u fl-organizzazzjoni tiegħu u biex jinnomina rappreżentant għall-kwistjonijiet doganali. 2) Il-kriterji għall-kontrolli [33] waqt l-ipproċessar tal-proċeduri ssimplifikati jiġifieri fuq dikjarazzjonijiet issimplifikati/ daħliet fir-rekords u fuq id-dikjarazzjonijiet supplimentari a) Għandu jitwettaq għadd minimu ta’ kontrolli fiżiċi u tad-dokumenti bbażati fuq ir-riskju qabel ir-rilaxx sabiex jinżamm fattur ta’ inċertezza għan-negozjant, jinkixfu importazzjonijiet irregolari u jiġu evitati l-pagamenti minn taħt tat-TOR. b) Kontrolli sostantivi tad-dokumenti fuq id-dikjarazzjonijiet supplimentari għandhom jitwettqu għall-istess skop. c) Għandha titwettaq rikonċiljazzjoni awtomatizzata bejn id-dikjarazzjonijiet supplimentari u d-dikjarazzjonijiet/ daħliet issimplifikati fir-reġistri tan-negozjant li tassigura l-kompletezza tad-dikjarazzjonijiet supplimentari. d) Il-kontrolli fiżiċi u tad-dokumenti għandhom ikunu bbażati fuq analiżi tar-riskju, bl-użu ta’ tekniki awtomatizzati xierqa tal-ipproċessar tad-data inkluż element każwali. e) Ir-riżultati ta’ kontrolli bħal dawn għandhom jiġu rreġistrati b’mod xieraq u mdaħħla fis-sistema tal-ġestjoni tar-riskju; kejl regolari tal-prestazzjoni magħmul mid-Dwana għandu jassigura li l-profili tar-riskju jibqgħu effettivi u aġġornati. 3) Il-kriterji għall-verifiki ex-post [34] fuq il-proċeduri ssimplifikati a) Għandhom jitwettqu verifiki ex-post regolari u ppjanati, ibbażati fuq metodoloġija tal-verifika soda u standardizzata li tieħu kont tar-riskji tan-negozju tan-negozjant u r-riskji tal-preskrizzjoni, ħafna minnhom magħżula każwalment. b) Il-verifiki għandhom jimmiraw lejn tranżazzjonijiet jew suġġetti speċifiċi (eż. valutazzjoni tad-dwana), is-sistemi inklużi s-sistemi tal-IT, jew jivvalutaw jekk negozjant għadux qed jissodisfa l-kundizzjonijiet għall-użu tal-proċeduri ssimplifikati. c) Is-sejbiet tal-verifika għandhom ikunu fformalizzati f’rapport u segwiti b’mod sistematiku; ir-riżultati tal-verifika għandhom ikunu mdaħħla fis-sistema tal-ġestjoni tar-riskju. d) Il-miżuri tal-assigurazzjoni tal-kwalità (eż. prestazzjoni tan-negozjanti jew il-kejl tal-konformità) għandhom ikunu implimentati u l-valutazzjoni proprja tan-negozjanti għandha tkun imħeġġa. [33] L-għadd minimu ta’ kontrolli qabel ir-rilaxx u fuq id-dikjarazzjonijiet supplimentari għandu jiddependi fuq il-grad tar-riskju assoċjat mal-importazzjonijiet ikkonċernati. Għan-negozjanti li għandhom importazzjonijiet ta’ riskju baxx biss, il-fattur ta’ inċertezza xorta waħda għandu jinżamm billi jitwettqu kontrolli każwali. [34] Sabiex jindirizzaw ir-riskju tal-preskrizzjoni tad-dazji b’mod xieraq, minn tal-inqas kull tliet snin għandhom jitwettqu verifiki ex-post li jimmiraw it-tranżazzjonijiet. L-għadd ta’ tranżazzjonijiet li jridu jiġu ċċekkjati f’kull verifika ex-post għandu jiddependi fuq ir-riskji involuti. Verifika tas-sistemi jew verifika li tivvaluta jekk in-negozjant għadux jissodisfa l-kundizzjonijiet għall-użu tal-proċeduri ssimplifikati tista’ titwettaq f’intervalli itwal, imma hija dejjem neċessarja jekk ikun hemm bidla fis-sistema (IT, oħrajn). -------------------------------------------------- L-ANNESS III ĦARSA ĠENERALI LEJN L-OSSERVAZZJONIJIET GĦAD-DISA’ STATI MEMBRI VVERIFIKATI N.B.: sodisfaċenti; parzjalment sodisfaċenti; mhux sodisfaċenti; M/A: mhux applikabbli. L-Istandards tal-mudelli ta’ kontroll | BE | FR | IE | IT | HU | NL | SI | SE | UK | Għadd ta’ fajls tan-negozjanti eżaminati | 17 | 20 | 7 | 20 | 16 | 18 | 17 | 22 | 20 | Verifiki ta’ qabel l-awtorizzazzjoni Saret verifika fuq il-bini tan-negozjant, sar rapport tal-verifika u kien disponibbli? | | | M/A | | | | | | | Il-kontrolli tal-organizzazzjoni amministrattiva u interni tan-negozjant ġew ivvalutati? | | | M/A | | | | | | | Is-sistemi tal-kontabilità u tal-IT kienu ċċekkjati? | | | M/A | | | | | | | Ir-rekwiżiti legali tal-Artikoli 261(2) u 264(2) CCIP kienu ċċekkjati (eż. in-nuqqas ta’ offiżi serji)? | | | M/A | | | | | | | Is-solvibilità finanzjarja tan-negozjant kienet iċċekkjata? | | | M/A | | | | | | | Twettqet valutazzjoni tar-riskju tan-negozjant? | | | M/A | | | | | | | Il-valutazzjoni tar-riskju/ il-verifika rriżultat f’rakkomandazzjoni ta’ kontroll (pjan)? | | | M/A | | | | | | | Il-proċess ta’ awtorizzazzjoni kellu elementi ta’ assigurazzjoni fih (eż. taħriġ, informazzjoni, koordinaturi)? | | | M/A | | | | | | | Kontroll waqt l-ipproċessar – kontrolli qabel ir-rilaxx Il-prattiċi tas-simplifikazzjoni tal-LCP (eżenzjoni min-notifika) ġew mogħtija skont il-leġiżlazzjoni? | | | | | | | | | | Il-minimu tal-kontrolli qabel ir-rilaxx fuq it-TOR/ għall-aspetti tal-politika tal-kummerċ komuni sar attwalment? | | | | | | | | | | Il-profili tar-riskju awtomatizzati b’relevanza għat-TOR/ għall-politika tal-kummerċ komuni kienu applikati? | | | | | | | | | | Kien hemm element awtomatizzat każwali inkluż fil-ġestjoni tar-riskju? | | | | | | | | | | Kien hemm segwitu tal-kwistjonijiet relevanti għar-riskju (eż. kejl tal-prestazzjoni tal-profili tar-riskju, rispons)? | | | | | | | | | | Kontroll matul l-ipproċessar – kontrolli fuq id-dikjarazzjonijiet supplimentari Id-dikjarazzjonijiet supplimentari ġeneralment huma proċessati bl-IT? | | | | | | | | | | Minimu ta’ kontrolli sostantivi tad-dokumenti sar attwalment? | | | | | | | | | | Il-profili tar-riskju awtomatizzati b’relevanza għat-TOR/ għall-politika tal-kummerċ komuni kienu applikati? | | | | | | | | | | Kien hemm element awtomatizzat każwali inkluż fil-ġestjoni tar-riskju? | | | | | | | | | | Kien hemm rikonċiljazzjoni awtomatizzata bejn id-daħliet supplimentari u ssimplifikati? | M/A | | | M/A | M/A | | | | | Kien hemm rikonċiljazzjoni manwali sistematika bejn id-daħliet supplimentari u ssimplifikati? | | M/A | | | | | M/A | | | Kien hemm segwitu tal-kwistjonijiet relevanti għar-riskju (eż. kejl tal-prestazzjoni tal-profili tar-riskju, rispons)? | | | | | | | | | | Verifiki ex-post Il-verifiki ex-post huma bbażati fuq metodoloġija soda tal-verifika (għodod tal-verifika, approċċ koerenti)? | | | | | | | | | | Dawn il-verifiki jinkludu s-sistemi, anke s-sistemi tal-IT? | | | | | | | | | | Dawn il-verifiki jinkludu l-konformità kontinwa mal-kundizzjonijiet għall-awtorizzazzjoni? | | | | | | | | | | Dawn il-verifiki jinkludu l-ittestjar sostantiv tat-tranżazzjonijiet (inklużi l-kontijiet kummerċjali)? | | | | | | | | | | Il-frekwenza tal-verifika hija suffiċjenti biex tieħu kont tar-riskju tal-preskrizzjoni? | | | | | | | | | | % tan-negozjanti, li ma kinux ivverifikati frekwentament biżżejjed biex tiġi evitata l-preskrizzjoni | 71 | 70 | 57 | 15 | 6 | 39 | 18 | 91 | 90 | Jeżisti segwitu tar-rapporti tal-verifika (kontroll tal-maniġment, dħul tal-informazzjoni)? | | | | | | | | | | -------------------------------------------------- L-ANNESS IV ĦARSA ĠENERALI LEJN L-IŻBALJI FIL-KAMPJUNI N.B.: L-Istati Membri ġew mistiedna li jagħtu kull dokumentazzjoni nieqsa fir-risposti tagħhom għad-dikjarazzjonijiet tas-sejbiet preliminari tal-Qorti. Fejn ma setgħux jipprovdu d-dokumenti meħtieġa, dan ġie kkunsidrat bħala żball. | BE | FR | IE | IT | HU | NL | SI | SE | UK | Il-kampjun finanzjarju tal-2008 Għadd ta’ tranżazzjonijiet eżaminati | 31 | 32 | 20 | 30 | 33 | 30 | 30 | 31 | 30 | Ebda "maħruġ retrospettivament" indikata fuq id-dokument preferenzjali, fejn neċessarju | 3 | 2 | 0 | 0 | 0 | 2 | 0 | 0 | 0 | Ebda evidenza ta’ trasport dirett | 1 | 1 | 0 | 1 | 0 | 0 | 0 | 3 | 1 | Ebda dokument(i) pprovdut(i) | 0 | 0 | 8 | 0 | 1 | 0 | 0 | 0 | 0 | Żball ieħor sostantiv | 1 | 1 | 0 | 0 | 1 | 0 | 0 | 3 | 1 | Għadd totali ta’ żbalji | 5 | 4 | 8 | 1 | 2 | 2 | 0 | 6 | 2 | Żbalji totali (% ) għall-kampjun tal-2008 – finanzjarju | 16 | 13 | 40 | 3 | 6 | 7 | 0 | 19 | 7 | Żbalji (%) minħabba fin-nuqqas ta’ dokumenti essenzjali | 3 | 3 | 40 | 3 | 3 | 0 | 0 | 10 | 3 | Il-kampjun mhux finanzjarju tal-2008 Għadd ta’ tranżazzjonijiet eżaminati | 60 | 57 | 6 | 62 | 32 | 61 | 30 | 58 | 60 | Attribuzzjoni mhux direttament wara l-perjodu ta’ aggregazzjoni / mhux kontrofirmata mid-dwana | 9 | 13 | 0 | 10 | 2 | 0 | 0 | 0 | 0 | Ebda dokument(i) pprovdut(i) | 23 | 6 | 6 | 0 | 0 | 18 | 0 | 5 | 0 | Żball ieħor sostantiv | 12 | 7 | 0 | 1 | 0 | 1 | 2 | 2 | 6 | Għadd totali ta’ żbalji | 44 | 26 | 6 | 11 | 2 | 19 | 2 | 7 | 6 | Żbalji totali (% ) għall-kampjun tal-2008 – mhux finanzjarju | 73 | 46 | 100 | 18 | 6 | 31 | 7 | 12 | 10 | Żbalji (%) minħabba fin-nuqqas ta’ dokumenti essenzjali | 38 | 11 | 100 | 0 | 0 | 30 | 0 | 9 | 0 | Il-kampjun finanzjarju tal-2006 Għadd ta’ tranżazzjonijiet eżaminati | 34 | 33 | 24 | 33 | 29 | 30 | 30 | 31 | 30 | Ebda "maħruġ retrospettivament" indikata fuq id-dokument preferenzjali, fejn neċessarju | 1 | 0 | 0 | 0 | 0 | 1 | 0 | 1 | 0 | Ebda evidenza ta’ trasport dirett | 4 | 8 | 0 | 0 | 0 | 0 | 0 | 8 | 2 | Ebda dokument(i) pprovdut(i) | 1 | 0 | 7 | 0 | 0 | 0 | 0 | 0 | 3 | Żball ieħor sostantiv | 4 | 3 | 0 | 0 | 0 | 3 | 0 | 2 | 1 | Numru totali ta’ żbalji | 10 | 11 | 7 | 0 | 0 | 4 | 0 | 11 | 6 | Żbalji totali (% ) għall-kampjun tal-2006 – finanzjarju | 29 | 33 | 29 | 0 | 0 | 13 | 0 | 35 | 20 | Żbalji (%) minħabba fin-nuqqas ta’ dokumenti essenzjali | 15 | 24 | 29 | 0 | 0 | 0 | 0 | 26 | 17 | --------------------------------------------------